ส่วนที่ 1 การประกอบธุรกิจ

1. นโยบายและภาพรวมการประกอบธุรกิจ

บริษัทดำเนินธุรกิจเป็นผู้ให้บริการวงจรสื่อสารความเร็วสูงภายในประเทศและระหว่างประเทศ
โดยใช้โครงข่ายเคเบิ้ล ใยแก้วนำแสงเป็นโครงข่ายหลัก
ซึ่งวงจรสื่อสารความเร็วสูงนี้ถือเป็นโครงสร้างพื้นฐานของธุรกิจโทรคมนาคมและแพร่ภาพกระจายเสียงทุกประเภท
รองรับการสื่อสารในรูปแบบต่างๆที่มีประสิทธิภาพสูง สามารถรับ -
ส่งข้อมูลได้อย่างรวดเร็วแม่นยำและปลอดภัยเช่น การรับ-ส่งข้อมูล ภาพเสียง
การเชื่อมต่อวงจรระหว่างประเทศ การใช้งานรับ - ส่งข้อมูลภายในระหว่างสำนักงาน
(Intranet) การเชื่อมโยงโครงข่ายระหว่างสำนักงานใหญ่และสาขา
การใช้งานเชื่อมต่ออินเทอร์เน็ตของสำนักงานขนาดใหญ่
การเชื่อมต่อวงจรระหว่างสถานีฐานหรือจุดกระจายสัญญาณภายในอาคารสูง (Small cells)
ของผู้ให้บริการโทรศัพท์ระบบ 3G การแพร่ภาพกระจายเสียงแบบดิจิตัลบรอดแคสต์ เป็นต้น
โดยสามารถจัดการให้บริการอย่างมีประสิทธิภาพ ตามความเหมาะสมในแต่ละธุรกิจของผู้ใช้บริการ
(Customization) ด้วยทีมวิศวกรผู้เชี่ยวชาญที่มีความรู้ ความสามารถและประสบการณ์สูง
มีการควบคุมการทำงานด้วยระบบคอมพิวเตอร์ทำให้สามารถตรวจสอบเหตุขัดข้องและแก้ไขปัญหาให้ผู้ใช้บริการได้อย่างรวดเร็ว

ภาพรวมการใช้งานวงจรสื่อสารความเร็วสูง

[]

1.1 นโยบายในการดำเนินงานของบริษัท

พันธกิจ

เป็นผู้ให้บริการโครงสร้างพื้นฐานโทรคมนาคมและเทคโนโลยีสารสนเทศที่มีความเป็นกลางและคุณภาพเชื่อถือได้
ทั้งในและต่างประเทศ เพื่อสร้างความเป็นธรรมและประสิทธิภาพ ด้วยพนักงานที่มีศักยภาพ
คุณธรรมและความสุข
เราจะเติบโตไปพร้อมกับลูกค้าและสร้างผลตอบแทนแก่ผู้มีส่วนเกี่ยวข้องอย่างมั่นคงยั่งยืน

กลยุทธ์การดำเนินธุรกิจ

บริษัทมุ่งเน้นในการให้บริการวงจรสื่อสารความเร็วสูงที่มีคุณภาพสูงสุดแก่ลูกค้าและสร้างความสามารถในการแข่งขันในระยะยาว
โดยไม่เน้นนโยบายแข่งขันทางด้านราคา ดังนั้น
บริษัทจึงกำหนดกลยุทธ์ในการแข่งขันและนโยบายในการดำเนินธุรกิจดังนี้

1)  มีความเป็นกลางในการให้บริการ

บริษัทมีความเป็นกลางในการให้บริการซึ่งในที่นี้หมายถึงบริษัทจะเน้นการให้เช่าวงจรสื่อสารความเร็วสูงเป็นหลัก
โดยให้บริการเป็น Network Provider เท่านั้น เพื่อนำเสนอการบริการที่เป็นกลาง
ทำให้ลูกค้าของบริษัทมั่นใจได้ว่าบริษัทจะไม่ทำการแข่งขันในตลาดเดียวกันกับลูกค้าในอนาคต เช่น
บริษัทจะไม่ให้บริการอินเทอร์เน็ตแข่งขันกับลูกค้าที่อยู่ในกลุ่มผู้ให้บริการอินเทอร์เน็ต (Internet
Service Provider: ISP) เป็นต้น
ลูกค้ากลุ่มดังกล่าวจึงมีความมั่นใจในการเลือกใช้บริการวงจรสื่อสารความเร็วสูงของบริษัทมากกว่าบริษัทอื่นๆ
ที่มีบริษัทที่เกี่ยวข้องประกอบธุรกิจให้บริการด้านอินเทอร์เน็ต

2)  รับประกันคุณภาพการบริการด้วย Service Level Agreement (SLA) ที่ 99.9%

บริษัทมีการรับประกันคุณภาพการบริการด้วย Service Level Agreement (SLA) ที่ 99.9%
เพื่อให้ลูกค้ามั่นใจคุณภาพของโครงข่ายของบริษัท
โดยเน้นให้ความสำคัญกับคุณภาพของบริการด้วยทีมวิศวกรที่มีความรู้
ความสามารถและความชำนาญในการทำงาน การส่งมอบงานที่รวดเร็ว
รวมถึงการดูแลรักษาระบบอยู่ตลอดเวลา โดยบริษัทมีนโยบายการให้บริการเชิงรุก
คือมีทีมงานและศูนย์ปฏิบัติการโครงข่าย (Network Operation Center)
ที่สามารถตรวจสอบความเรียบร้อยของระบบวงจร สายสัญญาณและอุปกรณ์เชื่อมต่อที่เกี่ยวข้องทั้งหมด
ทำให้บริษัทสามารถทราบได้ในทุกขณะว่าวงจรใดกำลังมีปัญหา
และสามารถแจ้งปัญหาดังกล่าวไปที่ลูกค้าเพื่อทำการแก้ไขได้ในทันที

3)  รักษามาตรฐานในการให้บริการและให้ความสำคัญในเรื่องของบริการหลังการขาย

บริษัทรักษามาตรฐานในการให้บริการด้วยประสิทธิภาพของวงจรสื่อสารความเร็วสูงที่สามารถให้บริการได้อย่างต่อเนื่องและมีเสถียรภาพรองรับทุกความต้องการของลูกค้าแต่ละราย
โดยลูกค้าสามารถทำการออกแบบวงจรร่วมกับทีมงานของบริษัทเพื่อให้เกิดประสิทธิภาพสูงสุดในการใช้งาน
ทั้งนี้ บริษัทยังมีนโยบายป้องกันล่วงหน้าก่อนเกิดปัญหา (Preventive)
โดยการหาจุดบกพร่องและรีบดำเนินการแก้ไขก่อนเกิดปัญหา เช่น
ทีมงานผู้เชี่ยวชาญทางด้านเทคนิคจะเข้าดำเนินการตรวจสอบและซ่อมบำรุงข่ายสาย อุปกรณ์หลัก
ตลอดจนอุปกรณ์สนับสนุนต่างๆ ให้อยู่ในสภาพพร้อมใช้งานทุกเมื่อ นอกจากนี้
บริษัทยังให้ความสำคัญกับบริการหลังการขายแก่ลูกค้าอย่างครบวงจร และมี Call Center
ซึ่งประกอบด้วยบุคลากรที่มีความรู้ ความสามารถ หรือวิศวกรด้านเทคนิคผู้เชี่ยวชาญ
เพื่อตอบคำถามและแก้ไขปัญหาให้กับลูกค้าได้อย่างรวดเร็วตลอด 24 ชั่วโมงทุกวัน

4)  ให้คำปรึกษาและการวิเคราะห์เชิงลึก

บริษัทมีการให้คำปรึกษา การวิเคราะห์เชิงลึก
รวมถึงการจัดสัมมนาอบรมความรู้ทางเทคนิคให้แก่ทีมวิศวกรของลูกค้าอย่างต่อเนื่อง
เพื่อมุ่งเน้นการสร้างความสัมพันธ์อันดีและความพึงพอใจสูงสุดแก่กลุ่มลูกค้า
นอกจากนี้บริษัทยังมีการตรวจสอบความพึงพอใจของลูกค้าด้วยการสำรวจความคิดเห็นและรับข้อเสนอแนะเพื่อนำมาใช้ปรับปรุงการให้บริการของบริษัทต่อไป
โดยวิธีการสร้างความสัมพันธ์ดังกล่าวข้างต้น
บริษัทได้นำมาใช้เพื่อสร้างความสัมพันธ์อันดีไปยังลูกค้าองค์กร และ End-user
ของกลุ่มลูกค้าผู้ให้บริการอินเทอร์เน็ต (Internet Service Provider) ของบริษัทอีกทอดหนึ่ง
เพื่อให้ End-user
สามารถจดจำแบรนด์ของบริษัทได้และยังคงมีความต้องการใช้โครงข่ายของบริษัทต่อไปแม้ว่าจะเปลี่ยนผู้ให้บริการอินเทอร์เน็ตก็ตาม

5)  สร้างความแข็งแกร่งในแบรนด์

บริษัทให้ความสำคัญกับแบรนด์ “Symphony” มาโดยตลอด โดยการเน้นสร้างภาพลักษณ์ของ
Symphony นั้นจะทำให้ผู้ใช้บริการนึกถึงการให้บริการที่มีคุณภาพเหนือกว่าในระดับ Premium
และการเป็นผู้นำทางด้านนวัตกรรมใหม่ๆ
เกี่ยวกับด้านเทคโนโลยีการสื่อสารรวมถึงการให้บริการในด้านต่างๆ
ซึ่งมีความแตกต่างจากผู้ให้บริการรายอื่น เช่น การพัฒนาบริการใหม่ๆ
เพื่อตอบสนองความต้องการของลูกค้าที่เหนือกว่าระดับคาดหมาย
การพัฒนาประสิทธิภาพของบริการทั้งในแง่ของเทคโนโลยีและการดำเนินการบริหารจัดการ เช่น
นโยบายป้องกันล่วงหน้าก่อนเกิดปัญหา (Preventive)
รวมถึงการสร้างความสัมพันธ์ที่ดีกับทั้งลูกค้าและคู่ค้า การจัดอบรมต่างๆ
อย่างใกล้ชิดให้กับทั้งลูกค้าและคู่ค้า ระหว่างหน่วยงานต่างๆ เช่น หน่วยงานทางวิศวกร
หน่วยงานการขายและการตลาด ตลอดจนหน่วยงานบัญชีการเงินที่ต้องมีการประสานงานร่วมกัน

นอกจากนี้ บริษัทยังเห็นความสำคัญของผู้รับเหมาช่วง
และปฏิบัติต่อผู้รับเหมาช่วงเปรียบเสมือนพนักงานของบริษัทเอง
และควบคุมคุณภาพบริการในทุกขั้นตอน
และเมื่อลูกค้าและคู่ค้าสามารถรับรู้ได้ถึงความแตกต่างดังกล่าว จึงเกิดการยอมรับในบริการของ
Symphony และมีการแนะนำบริการของบริษัทให้แก่องค์กรต่างๆ
ที่มีความสัมพันธ์ทางการค้าระหว่างกัน หรือแม้กระทั่งผู้ใช้บริการปลายทางให้มาใช้บริการของบริษัท
ทำให้จำนวนลูกค้าของบริษัทเพิ่มขึ้นอย่างต่อเนื่องจนถึงปัจจุบัน

6)  การพัฒนาบริการและแสวงหาโอกาสทางการตลาดที่มีศักยภาพ

บริษัทให้ความสำคัญกับการติดตาม ศึกษานวัตกรรมและการพัฒนาเทคโนโลยีการสื่อสารที่ล้ำยุค
รวมถึงแนวโน้มการพัฒนาของตลาดโทรคมนาคม
เพื่อรักษาความเป็นผู้นำในการพัฒนาคุณภาพบริการให้เหนือกว่าความคาดหมายของลูกค้า
และแสวงหาโอกาสทางการตลาดที่มีศักยภาพด้วยการพัฒนาตลาดใหม่ที่เน้นคุณภาพบริการ เช่น
กลุ่มผู้ใช้งานวงจรสื่อสารระหว่างประเทศ
กลุ่มผู้ใช้งานวงจรสื่อสารเพื่อการแพร่ภาพกระจายเสียงแบบดิจิตัลบรอดแคสต์ เป็นต้น

1.2 ประวัติความเป็นมา การเปลี่ยนแปลง และพัฒนาการที่สำคัญ

บริษัท ซิมโฟนี่ คอมมูนิเคชั่น จำกัด (มหาชน) ก่อตั้งโดยทีมผู้บริหาร
ซึ่งเป็นผู้เชี่ยวชาญในสายธุรกิจโทรคมนาคม มีประสบการณ์กว่า 20 ปี
จดทะเบียนจัดตั้งบริษัทเมื่อวันที่ 24 พฤศจิกายน 2548 และแปรสภาพเป็นบริษัทมหาชนเมื่อวันที่ 6
พฤษภาคม 2553
บริษัทประกอบธุรกิจเป็นผู้ให้บริการวงจรสื่อสารความเร็วสูงโดยเน้นการใช้โครงข่ายเคเบิ้ลใยแก้วนำแสงเป็นโครงข่ายหลัก
และให้บริการเกี่ยวเนื่องอื่นๆ เช่น การบริหารจัดการโครงข่ายเคเบิ้ลใยแก้วนำแสงปลายทาง
การบริการโครงข่าย และการติดตั้งอุปกรณ์

บริษัทได้รับใบอนุญาตประกอบกิจการโทรคมนาคมแบบที่สอง ประเภทมีโครงข่ายเป็นของตนเอง
เป็นรายแรกในประเทศไทย เมื่อวันที่ 15 มิถุนายน 2549 โดยใบอนุญาตมีระยะเวลา 15 ปี
และได้เริ่มให้บริการเชิงพาณิชย์ในเดือนมีนาคม 2550 ภายใต้แบรนด์ “Symphony”
รวมทั้งเป็นรายแรกในประเทศไทยที่เข้าร่วมเป็นสมาชิกของ Metro Ethernet Forum (MEF)
ซึ่งเป็นองค์กรที่มีทั้งผู้ผลิตและผู้ให้บริการในระดับชั้นนำของโลกที่ร่วมกันกำหนดแนวทางการพัฒนามาตรฐานเทคโนโลยีทางด้านต่างๆที่เกี่ยวข้องกับเทคโนโลยี
Ethernet และส่งเสริมการใช้เทคโนโลยี Ethernet ให้แพร่หลาย

ในปี 2554 บริษัทได้รับใบอนุญาตประกอบกิจการโทรคมนาคมแบบที่สาม
เพื่อให้บริการวงจรเช่าส่วนบุคคลระหว่างประเทศ (International Private Leased
Circuit: IPLC) ใบอนุญาตเพื่อให้บริการอินเทอร์เน็ตเกตเวย์ระหว่างประเทศ
(International Internet Gateway: IIG) และบริการชุมสายอินเทอร์เน็ต (National
Internet Exchange: NIX) แบบที่สอง และได้รับอนุญาตให้ใช้เทคโนโลยี Wi-Fi
เพิ่มเติมจากโครงข่ายเดิมตามใบอนุญาตประกอบกิจการโทรคมนาคม แบบที่สอง
ประเภทมีโครงข่ายเป็นของตนเองฉบับเดิม

ในปี 2556 บริษัทได้รับใบอนุญาตประกอบกิจการโทรคมนาคม การให้บริการอินเทอร์เน็ตแบบที่หนึ่ง
และใบอนุญาตประกอบกิจการกระจายเสียงหรือโทรทัศน์เพื่อให้บริการโครงข่ายกระจายเสียงหรือโทรทัศน์ที่ไม่ใช้คลื่นความถี่ระดับชาติ
และบริษัทได้จัดตั้งบริษัทย่อย ชื่อ บริษัท ไดมอนด์ ไลน์ เซอร์วิสเซส จำกัด เพื่อให้บริการติดตั้ง
ซ่อมบำรุง และดูแลรักษาโครงข่ายสายตอนนอกและอุปกรณ์โทรคมนาคม
รวมทั้งการร่วมลงทุนกับบริษัทอื่น ด้วยทุนจดทะเบียน 5,000,000 บาท โดยบริษัทถือหุ้นร้อยละ
99.99

นอกจากนี้ ทางบริษัทได้ศึกษาเกี่ยวกับบริการ FTTx
ซึ่งเป็นบริการวงจรสื่อสารความเร็วสูงที่ใช้เทคโนโลยี GPON (Gigabit Passive Optical
Network) บนโครงข่ายเคเบิ้ลใยแก้วนำแสงเดิมที่บริษัทให้บริการอยู่แล้ว
โดยรองรับความเร็วตั้งแต่ 20 Mbps ถึง 1 Gbps ด้วยอัตราค่าบริการที่ประหยัดกว่า
เหมาะสำหรับกลุ่มองค์กรขนาดกลางและขนาดเล็ก
ซึ่งจะทำให้บริษัทขยายบริการได้ครอบคลุมความต้องการของลูกค้ามากยิ่งขึ้น
โดยบริษัทจะสามารถเริ่มให้บริการ FTTx ได้ภายในปี 2557

ทั้งนี้พัฒนาการที่สำคัญของบริษัทสามารถสรุปรายละเอียดพอสังเขปดังนี้

+-------+--------------------------------------------------------------+
|       | พัฒนาการที่สำคัญ                                                 |
+=======+==============================================================+
| พ.ย.  | ก่อตั้งและจดทะเบียนเป็นบริษัทจำกัด มีทุนจดทะเบียน 1 ล้านบาท              |
| 2548  |                                                              |
+-------+--------------------------------------------------------------+
| มิ.ย.  | ได้รับใบอนุญาตประกอบกิจการโทรคมนาคมแบบที่สอง ที่มีโครงข่ายของตนเอง     |
| 2549  | มีอายุใบอนุญาต 15 ปี                                             |
+-------+--------------------------------------------------------------+
| มี.ค   |   เปิดให้บริการ Ready Ethernet, Metro Ethernet และ TDM          |
| 2550  |   ภายใต้แบรนด์ “Symphony”                                      |
|       |   ด้วยบริการวงจรสื่อสารความเร็วสูงพร้อมใช้งานสำหรับอาคารสำนักงาน       |
|       |   ขนาดใหญ่ในกรุงเทพฯ                                           |
+-------+--------------------------------------------------------------+
| ต.ค.  | เป็นผู้ได้รับใบอนุญาตประกอบกิจการโทรคมนาคม                          |
| 2550  | ที่ดำเนินการขออนุมัติแผนผังลักษณะการติดตั้งและเดินสายเคเบิ้ลใยแก้วนำแสง     |
|       | และได้รับความเห็นชอบให้เป็นผู้มีสิทธิแห่งทาง (Right of Way) ตาม ม.39    |
|       | วรรคหนึ่ง แห่งพ.ร.บ.การประกอบกิจการโทรคมนาคม พ.ศ 2544 จาก กทช.   |
|       | เป็นรายแรก                                                    |
+-------+--------------------------------------------------------------+
| พ.ย.  | ได้รับสิทธิจาก บมจ.ระบบขนส่งมวลชนกรุงเทพ (BTS)                     |
| 2550  | ให้สามารถติดตั้งพาดสายเคเบิ้ลใยแก้วนำแสง                            |
|       | ตลอดแนวช่องรางบนทางยกระดับของรถไฟฟ้าบีทีเอส                       |
|       | เพื่อจัดสร้างโครงข่ายการให้บริการแก่ผู้ใช้บริการได้                       |
+-------+--------------------------------------------------------------+
| มี.ค.  |   เปิดให้บริการลูกค้าองค์กรด้วยวงจรขนาดใหญ่ความเร็วสูงมากระดับ SDH      |
| 2551  |   และบริการ Ethernet over SDH (EoSDH)                         |
+-------+--------------------------------------------------------------+
| ก.ย.  |   ได้รับสิทธิจากการไฟฟ้านครหลวง (กฟน.)                            |
| 2551  |   ให้สามารถใช้สิทธิแห่งทางในการพาดสายเคเบิ้ลใยแก้วนำแสง บนเสาไฟฟ้าของ |
|       |   กฟน. เพื่อการจัดให้บริการไปยังผู้ใช้บริการในพื้นที่กรุงเทพฯ ได้ ทั้งนี้        |
|       |   ภายใต้สัญญาใช้บริการโครงข่ายระบบเส้นใยแก้วนำแสงกับกฟน. เป็นระยะเวลา |
|       |   3 ปี ซึ่งบริษัทได้นำโครงข่ายของกฟน.มาใช้เป็นโครงข่ายเสริมโครงข่ายหลัก   |
+-------+--------------------------------------------------------------+
| ม.ค.  |   ได้รับอนุญาตจากกรุงเทพมหานคร (กทม.)                            |
| 2552  |   ให้สามารถก่อสร้างท่อร้อยสายใต้ดินฝั่งใต้แนวบาทวิถี                     |
|       |   ของแนวสถานีรถไฟฟ้าบีทีเอส เพื่อติดตั้งสายเคเบิ้ลใยแก้วนำแสง            |
|       |   และจัดสร้างเป็นระบบโครงข่ายเชื่อมต่อ เพื่อการให้บริการ                |
+-------+--------------------------------------------------------------+
| มิ.ย.  |   เพิ่มทุนจดทะเบียนบริษัท เป็น 80 ล้านบาท ประกอบด้วยจำนวนหุ้น 8 ล้านหุ้น   |
| 2552  |   มูลค่าที่ตราไว้ 10 บาทต่อหุ้น                                      |
+-------+--------------------------------------------------------------+
| ก.ค.  |   ได้รับการรับรองมาตรฐานการเชื่อมต่อโครงข่ายการให้บริการ Metro        |
| 2552  |   Ethernet จาก Metro Ethernet Forum                          |
|       |   ให้เป็นผู้ให้บริการที่สามารถเชื่อมต่อกับ International Carriers        |
|       |   ทั่วโลกได้                                                    |
+-------+--------------------------------------------------------------+
| ก.ย.  |   เพิ่มทุนจดทะเบียนและทุนชำระแล้วของบริษัท เป็น 225 ล้านบาท            |
| 2552  |   ประกอบด้วยจำนวนหุ้น 22.5 ล้านหุ้น                                |
|       |                                                              |
|       |   มูลค่าที่ตราไว้ 10 บาทต่อหุ้น                                      |
+-------+--------------------------------------------------------------+
| พ.ค.  |   จดทะเบียนแปรสภาพกิจการเป็นบริษัทมหาชนและเพิ่มทุนจดทะเบียนบริษัทเป็น    |
| 2553  |   300 ล้านบาท ประกอบด้วยจำนวนหุ้น 300 ล้านหุ้น มูลค่าที่ตราไว้ 1 บาทต่อหุ้น |
+-------+--------------------------------------------------------------+
| ส.ค.  | จัดทำสัญญาใช้บริการโครงข่ายระบบเส้นใยแก้วนำแสงกับการไฟฟ้านครหลวง      |
| 2553  | เป็นระยะเวลา 12 ปี นับจาก สิงหาคม 2553                           |
|       | และสามารถใช้สิทธิแห่งทางในการพาดสายเคเบิ้ลใยแก้วนำแสง บนเสาไฟฟ้าของ  |
|       | กฟน. เพื่อให้บริการแก่ลูกค้าได้เพิ่มเติม                                |
+-------+--------------------------------------------------------------+
| พ.ย.  | บริษัทได้เข้าจดทะเบียนในตลาดหลักทรัพย์แห่งประเทศไทย โดยใช้ชื่อย่อหลักทรัพย์ |
| 2553  | SYMC                                                         |
+-------+--------------------------------------------------------------+
| ธ.ค.  | ได้รับเลือกให้เป็นผู้เข้ารอบสุดท้าย (Finalists) เป็นปีที่ 4                |
| 2553  | ติดต่อกันในการประกวด MEF Awards for the Asia-Pacific Carrier    |
|       | Ethernet Service Provider of the Year                        |
+-------+--------------------------------------------------------------+
| มิ.ย.  | SYMC ได้รับเลือกเข้าคำนวณดัชนี FTSE SET Shariah                    |
| 2554  |                                                              |
+-------+--------------------------------------------------------------+
| มิ.ย.  | ได้รับใบอน                                                     |
| 2554  | ุญาตประกอบกิจการโทรคมนาคมเพื่อให้บริการอินเทอร์เน็ตเกตเวย์ระหว่างประเทศ |
|       | และบริการชุมสายอินเทอร์เน็ต แบบที่สอง ที่มีโครงข่ายเป็นของตนเอง          |
|       | มีอายุใบอนุญาต 5 ปี                                              |
+-------+--------------------------------------------------------------+
| ส.ค.  | ได้รับใบอ                                                      |
| 2554  | นุญาตประกอบกิจการโทรคมนาคมเพื่อให้บริการวงจรเช่าส่วนบุคคลระหว่างประเทศ |
|       | (International Private Leased Circuit : IPLC) และ            |
|       | วงจรเช่าส่วนบุคคลระหว่างประเทศแบบเสมือน (IP – Virtual Private     |
|       | Network : IP-VPN) แบบที่สาม มีอายุใบอนุญาต 15 ปี                   |
+-------+--------------------------------------------------------------+
| ธ.ค.  | ได้รับผลประเมินการสำรวจรายงานการกำกับดูแลกิจการที่ดีของบริษัทจดทะเบียน   |
| 2554  | โดยสมาคมส่งเสริมสถาบันกรรมการบริษัทไทย (IOD) ในระดับ “ดีมาก”        |
+-------+--------------------------------------------------------------+
| พ.ย.  | ได้รับผลประเมินการสำรวจรายงานการกำกับดูแลกิจการที่ดีของบริษัทจดทะเบียน   |
| 2555  | โดยสมาคมส่งเสริมสถาบันกรรมการบริษัทไทย (IOD) ในระดับ “ดีเลิศ”        |
|       | และอยู่ใน Top Quartile ของกลุ่มบริษัทที่มีมูลค่าตลาด 3,000 – 9,999      |
|       | ล้านบาท                                                       |
+-------+--------------------------------------------------------------+
| 2555  | ได้ขยายพื้นที่ให้บริการในเขตเศรษฐกิจหลักในภูมิภาค เช่น                   |
|       | เขตนิคมอุตสาหกรรมกว่า 24 แห่ง และจังหวัดหัวเมืองใหญ่ เช่น ภูเก็ต เชียงใหม่ |
|       | อุดรธานี และขอนแก่น เป็นต้น                                       |
+-------+--------------------------------------------------------------+
| พ.ค.  | ได้รับใบอนุญาตประกอบกิจการโทรคมนาคม การให้บริการอินเทอร์เน็ตแบบที่หนึ่ง   |
| 2556  | มีอายุใบอนุญาต 5 ปี                                              |
+-------+--------------------------------------------------------------+
| ก.ค.  | ได้รับใบอนุญาตประกอบกิจการกระจายเสียงหรือโท                        |
| 2556  | รทัศน์เพื่อให้บริการโครงข่ายกระจายเสียงหรือโทรทัศน์ที่ไม่ใช้คลื่นความถี่ระดับชาติ |
|       | มีอายุใบอนุญาต 15 ปี                                             |
+-------+--------------------------------------------------------------+
| ต.ค.  | ได้รับผลประเมินการสำรวจรายงานการกำกับดูแลกิจการที่ดีของบริษัทจดทะเบียน   |
| 2556  | โดยสมาคมส่งเสริมสถาบันกรรมการบริษัทไทย (IOD) ในระดับ “ดีเลิศ”        |
|       | และอยู่ใน Top Quartile ของกลุ่มบริษัทที่มีมูลค่าตลาด 3,000 – 9,999      |
|       | ล้านบาท เป็นปีที่ 2 ติดต่อกัน                                        |
+-------+--------------------------------------------------------------+
| พ.ย.  | จัดตั้งบริษัทย่อย ชื่อ บริษัท ไดมอนด์ ไลน์ เซอร์วิสเซส จำกัด เพื่อให้บริการติดตั้ง |
| 2556  | ซ่อมบำรุง และดูแลรักษาโครงข่ายสายตอนนอกและอุปกรณ์โทรคมนาคม          |
|       | รวมทั้งการร่วมลงทุนกับบริษัทอื่น ด้วยทุนจดทะเบียน 5,000,000 บาท          |
|       | โดยบริษัทถือหุ้นร้อยละ 99.99                                       |
+-------+--------------------------------------------------------------+

1.3 โครงสร้างการถือหุ้นกลุ่มบริษัท

2. ลักษณะการประกอบธุรกิจ

บริษัทมีรายได้หลักจากการให้บริการให้เช่าวงจรสื่อสารความเร็วสูง และมีรายได้อื่นๆ เช่น
รายได้จากการบริหารจัดการและบำรุงรักษาโครงข่าย โดยโครงสร้างรายได้เปรียบเทียบ 3
ปีย้อนหลังมีรายละเอียดดังนี้

[]

[]

กลุ่มลูกค้าของบริษัทแบ่งได้เป็น 2 กลุ่มหลักคือ

1)  กลุ่มลูกค้าที่เป็นผู้ให้บริการโทรคมนาคม
    ซึ่งนำบริการโครงข่ายของบริษัทไปให้บริการเชิงพาณิชย์แก่ลูกค้า End-user อีกทอดหนึ่ง เช่น
    ผู้ให้บริการด้านอินเทอร์เน็ต (Internet Service Provider : ISP)
    ผู้ให้บริการด้านศูนย์ข้อมูล (Data Center) ผู้ให้บริการโทรศัพท์เคลื่อนที่ (Mobile Phone
    Operator) ผู้ให้บริการด้านโทรคมนาคมระหว่างประเทศ (International Carrier)
    เป็นต้น

2)  กลุ่มลูกค้าองค์กรที่เป็น End-user เช่น องค์กรธุรกิจ นิติบุคคล
    และผู้ประกอบกิจการโทรคมนาคมรายอื่น
    ที่มีความต้องการใช้บริการวงจรสื่อสารความเร็วสูงของบริษัทเพื่อการรับ -
    ส่งข้อมูลขนาดใหญ่อย่างรวดเร็ว เช่น
    ผู้ผลิตรายการโทรทัศน์ที่มีการแพร่ภาพกระจายเสียงแบบดิจิตัลบรอดแคสต์ ธนาคารพาณิชย์
    บริษัทหลักทรัพย์ บริษัทค้าปลีกโมเดิร์นเทรด บริษัทข้ามชาติ โรงงานอุตสาหกรรม
    ธุรกิจโรงแรม และการบริการอื่นๆ เป็นต้น

ลักษณะการใช้งานวงจรสื่อสารความเร็วสูง

1) Internet Access เป็นการใช้วงจรสื่อสารความเร็วสูงเพื่อการเชื่อมต่ออินเทอร์เน็ต
โดยลูกค้าของบริษัทในกลุ่มนี้จะเป็นผู้ให้บริการด้านอินเทอร์เน็ต (Internet Service
Provider: ISP) ซึ่งให้บริการอินเทอร์เน็ตแก่ลูกค้า End-user
ด้วยการเช่าใช้โครงข่ายวงจรสื่อสารความเร็วสูงของบริษัทโดยไม่ต้องลงทุนโครงข่ายเอง
ผู้ให้บริการด้านอินเทอร์เน็ตรายใหญ่ได้แก่ บริษัท ซีเอส ล็อกซอินโฟ จำกัด (มหาชน) (CSL)
บริษัท เคเอสซี คอมเมอร์เชียล อินเตอร์เนต จำกัด (KSC) และ บริษัท อินเทอร์เน็ตประเทศไทย
จำกัด (มหาชน) (INET) เป็นต้น

2) Private Network
เป็นการใช้วงจรสื่อสารความเร็วสูงเพื่อการเชื่อมต่อสื่อสารในโครงข่ายส่วนบุคคล
โดยลูกค้าของบริษัทในกลุ่มนี้มีทั้งผู้ให้บริการโทรคมนาคมที่เช่าใช้วงจรสื่อสารของบริษัทเพื่อเป็นโครงข่ายหลัก
หรือเพื่อให้บริการแก่ End-user อีกทอดหนึ่งและ กลุ่มลูกค้าองค์กรที่เป็น End-user
ที่ต้องการการรับ – ส่งข้อมูลปริมาณมากระหว่างสำนักงานใหญ่กับสำนักงานสาขา
เช่นธนาคารพาณิชย์ บริษัทค้าปลีกโมเดิร์นเทรด หน่วยงานรัฐวิสาหกิจ ที่มีสาขาจำนวนมาก
ตัวอย่างเช่น บริษัท ซีทีเอช จำกัด (มหาชน) (CTH) ธนาคารออมสิน ธนาคารกสิกรไทย จำกัด
(มหาชน) ธนาคารไทยพาณิชย์ จำกัด (มหาชน) ธนาคาร กรุงศรีอยุธยา จำกัด (มหาชน) และ
บริษัท เซ็นทรัล รีเทล คอร์ปอเรชั่น จำกัด เป็นต้น

3) Digital Broadcast ลูกค้ากลุ่มนี้เป็นผู้ผลิตรายการโทรทัศน์ ผู้ให้บริการโทรทัศน์ระบบเคเบิ้ล
หรือระบบ IPTV
ที่เช่าใช้วงจรสื่อสารความเร็วสูงของบริษัทเพื่อการแพร่ภาพกระจายเสียงรายการโทรทัศน์
โดยเช่าใช้วงจรสื่อสารของบริษัทเพื่อการเชื่อมต่อจากห้องผลิตรายการไปยังสถานีดาวเทียมไทยคม
หรือสถานีโทรทัศน์ระบบดิจิตอล หรือระหว่างสถานีกระจายสัญญาณ ตัวอย่าง เช่น บริษัท ซีทีเอช
จำกัด (มหาชน) (CTH) บริษัท จีเอ็มเอ็ม แกรมมี่ จำกัด (มหาชน) บริษัท อาร์เอส จำกัด
(มหาชน) บริษัท บีอีซีเวิลด์ จำกัด (มหาชน) และบริษัท โพลี เทเลมีเดีย จำกัด (PSI) เป็นต้น

4) International Private Leased Circuit (IPLC)
เป็นการใช้วงจรสื่อสารความเร็วสูงเพื่อการเชื่อมต่อสื่อสารระหว่างประเทศ
สำหรับลูกค้าองค์กรทั่วไป อาทิ ธนาคาร โรงงานอุตสาหกรรม บริษัทข้ามชาติ
ที่มีความต้องการต่อเชื่อมระบบข้อมูลระหว่างสำนักงานในประเทศไทยและสำนักงานที่ตั้งอยู่ในต่างประเทศ
หรือ ผู้ให้บริการโทรคมนาคมอื่น เช่น ผู้ให้บริการด้านโทรคมนาคมระหว่างประเทศ
(International Carrier) ผู้ให้บริการโทรคมนาคมในประเทศ (Local Telecom
Operator) ที่เช่าใช้วงจรสื่อสารของบริษัทเป็นโครงข่ายหลัก (Backbone)
ต่อเชื่อมไปยังสถานีของผู้ให้บริการวงจรสื่อสารระหว่างประเทศในประเทศต่างๆ ตัวอย่าง เช่น
บริษัท สิงคโปร์ เทเลคอมมูนิเคชั่นส์ จำกัด (SingTel) บริษัท เวอริซอน บิสิเนส จำกัด
(Verizon) บริษัท ฮัทชิสัน โกลบอล คอมมิวนิเคชั่น จำกัด (Hutchison) บริษัท เอ็นทีที
คอมมิวนิเคชั่นส์ (ประเทศไทย) จำกัด (NTT) และบริษัท เคดีดีไอ (ประเทศไทย) จำกัด
(KDDI) เป็นต้น

5) Local Loop for International Private Leased Circuit
เป็นการให้บริการโครงข่ายวงจรสื่อสารความเร็วสูงภายในประเทศแก่ผู้ประกอบการ IPLC
เพื่อเชื่อมต่อบริการ IPLC ไปถึงสำนักงานของลูกค้า End-user ที่ตั้งอยู่ในต่างประเทศ ตัวอย่าง
ผู้ประกอบการ IPLC เช่น บริษัท จัสเทล เน็ทเวิร์ค จำกัด และ บริษัท ทรู อินเตอร์เนชั่นแนล
เกตเวย์ จำกัด เป็นต้น

6) Access Network
เป็นการใช้วงจรสื่อสารความเร็วสูงเพื่อการเชื่อมต่อระหว่างสำนักงานของลูกค้ากับ Server เช่น
การเชื่อมต่อศูนย์ข้อมูล (Data Centre) กับสำนักงานลูกค้า End-user
หรือการเชื่อมต่อระหว่างผู้ให้บริการข้อมูลเช่น Bloomberg กับลูกค้าปลายทาง เป็นต้น
บริษัทจะเป็นผู้ให้บริการการเชื่อมต่อระหว่าง ผู้ให้บริการศูนย์ข้อมูล (Data Center Service
Provider) ซึ่งให้บริการจัดเก็บข้อมูลในลักษณะของข้อมูลอิเล็กทรอนิกส์
รวมทั้งจัดหาโปรแกรมต่างๆ แก่ลูกค้า End-user
โดยผู้ให้บริการด้านศูนย์ข้อมูลเหล่านี้จะไม่มีโครงข่ายเป็นของตนเอง
จึงมีความจำเป็นที่ต้องใช้โครงข่ายวงจรสื่อสารความเร็วสูงของบริษัท
เพื่อต่อเชื่อมไปถึงสำนักงานของลูกค้า End-user ตัวอย่างผู้ให้บริการด้านศูนย์ข้อมูลได้แก่ บริษัท
เมโทรซิสเต็มส์คอร์ปอเรชั่น จำกัด (มหาชน) บริษัท ดาต้าโปร คอมพิวเตอร์ ซิสเต็มส์ จำกัด
เป็นต้น ซึ่งเป็นผู้ให้บริการด้านศูนย์ข้อมูลรายใหญ่ในประเทศไทย
และยังเป็นผู้ให้บริการการจัดเก็บข้อมูลอิเล็กทรอนิกส์แบบครบวงจรและบริการ Application
Service Provider (ASP) ด้วย

7) การใช้งานลักษณะอื่นๆ เช่น การเชื่อมต่อจุดกระจายสัญญาณภายในอาคารสูง (Small cells)
ของผู้ให้บริการโทรศัพท์เคลื่อนที่ (Mobile Phone Operator)
ที่แม้ผู้ให้บริการโทรศัพท์เคลื่อนที่จะมีโครงข่ายเป็นของตนเองอยู่เป็นจำนวนมากก็ตาม
แต่ก็ยังมีความจำเป็นจะต้องเช่าโครงข่ายของบริษัทเพื่อใช้เป็นโครงข่ายพื้นฐาน (Backbone)
หรือเป็นโครงข่ายเชื่อมต่อจุดกระจายสัญญาณภายในอาคารสูง (Small cells) เพิ่มเติม
เพื่อให้สามารถขยายพื้นที่การให้บริการภายในเครือข่ายของตนเองให้กว้างขวางและทั่วถึงโดยรวดเร็ว
หรือการติดตั้ง Router เพิ่มเติมเพื่อให้บริการ WiFi เป็นต้น

ประเภทของเทคโนโลยีการให้บริการวงจรสื่อสาร

แบ่งออกเป็น 6 ประเภทหลักดังนี้

1)  Metro Ethernet (ME)

2)  Ready Ethernet (RE)

3)  Time Division Multiplexing (TDM)

4)  Synchronous Digital Hierarchy (SDH)

5)  Ethernet over Synchronous Digital Hierarchy (EoSDH)

6)  Dark Fiber

1)  Metro Ethernet (ME) คือ บริการวงจรสื่อสารความเร็วสูงที่ใช้เทคโนโลยี Ethernet
    เป็นโครงข่ายหลักในการเชื่อมต่อโครงข่ายเคเบิ้ลใยแก้วนำแสงตลอดเส้นทาง
    ด้วยคุณสมบัติของเทคโนโลยี Ethernet นี้จะเหมาะกับการรับ - ส่งข้อมูลที่มีปริมาณมากๆ
    และต้องการเสถียรภาพสูง
    ซึ่งจะช่วยเพิ่มประสิทธิภาพในการติดต่อสื่อสารขององค์กรธุรกิจให้สามารถรับ -
    ส่งข้อมูลได้อย่างรวดเร็ว บนโครงข่ายที่ไม่ซับซ้อนและประหยัดค่าใช้จ่าย เนื่องจากเทคโนโลยี
    Ethernet เป็นเทคโนโลยีที่ใช้กันอย่างแพร่หลายจึงมีราคาไม่สูง
    แต่มีข้อจำกัดเรื่องช่วงเวลาระหว่างรอการตอบสนองของระบบข้อมูล (Response Time)
    ในการรับ - ส่งข้อมูลนานกว่าเทคโนโลยี TDM ปัจจุบันบริษัทให้บริการ ME
    เชื่อมต่อด้วยโครงข่ายสายเคเบิ้ลใยแก้วนำแสงตลอดเส้นทางไปยังสำนักงานของลูกค้า
    โดยโครงข่ายหลักมีความสามารถรองรับความเร็วระดับ 20 Gbps.
    และลูกค้าสามารถเลือกใช้บริการความเร็วตั้งแต่ 1 Mbps จนถึง 20 Gbps
    และสามารถปรับความเร็วให้สูงขึ้นได้ตามความต้องการของลูกค้าโดยผ่านระบบควบคุมเครือข่ายของบริษัท
    (Network Management System)
    รวมถึงสามารถให้ความมั่นใจเพิ่มขึ้นด้วยการเสริมบริการโครงข่ายสำรองอัตโนมัติ
    เพื่อรองรับกรณีโครงข่ายหลักมีปัญหา

2)  Ready Ethernet (RE) คือบริการ ME
    ที่พร้อมให้บริการแก่ลูกค้าภายในอาคารสำนักงานกว่า 80 แห่งในเขตกรุงเทพฯ
    โดยบริษัทได้จัดสร้างโครงข่ายสายเคเบิ้ลเชื่อมต่อภายในอาคารสำนักงานดังกล่าวไว้ล่วงหน้า
    เพื่อให้พร้อมจัดบริการแก่ลูกค้าที่อยู่ภายในอาคารได้อย่างรวดเร็วภายใน 8 วัน
    และอัตราค่าบริการต่ำกว่า ME ทั้งนี้
    เนื่องจากสายเคเบิ้ลหลักที่เชื่อมต่อมายังอาคารสามารถรองรับการใช้งานของลูกค้าได้หลายรายพร้อมๆ
    กันจึงมีต้นทุนต่อรายที่ต่ำ
    นอกจากนี้ยังมีระบบโครงข่ายสำรองตามมาตรฐานสากลจากภายนอกอาคารมากกว่าหนึ่งเส้นทางเพื่อรองรับการใช้งานกรณีที่เส้นทางใดเส้นทางหนึ่งมีปัญหาไม่สามารถใช้งานได้
    ทำให้ลูกค้าที่มีสำนักงานที่ตั้งอยู่ในอาคารที่มีบริการ RE
    สามารถใช้บริการวงจรสื่อสารที่มีคุณภาพและเสถียรภาพสูงได้ในเวลาอันรวดเร็วด้วยค่าบริการที่ต่ำกว่า
    ปัจจุบันบริษัทให้บริการ RE ความเร็วตั้งแต่1 Mbps จนถึง 10 Gbps

3)  Time Division Multiplexing (TDM) คือบริการวงจรสื่อสารโดยใช้เทคโนโลยี TDM
    ซึ่งเป็นเทคโนโลยีในการรับ -
    ส่งสัญญาณข้อมูลดิจิตัลความเร็วสูงในยุคแรกที่ใช้เฉพาะกลุ่มในโครงข่ายขนาดใหญ่
    ประกอบด้วยโครงข่ายหลัก (Core Network)
    ซึ่งมีการเชื่อมต่อด้วยโครงข่ายเคเบิ้ลใยแก้วนำแสง
    และโครงข่ายบริการซึ่งเป็นการเชื่อมต่อจากโครงข่ายหลักไปยังลูกค้าปลายทาง (Last
    Mile) ด้วยสายทองแดง เทคโนโลยี TDM เหมาะสมกับลักษณะการใช้งานรับ - ส่งข้อมูลแบบ
    Real-time ที่ต้องการเสถียรภาพสูง แต่เนื่องจากเป็นเทคโนโลยีในยุคแรก
    ปัจจุบันจึงมีการใช้ไม่แพร่หลาย ทำให้มีราคาสูง และความเร็วในการรับ - ส่งจำกัด
    จึงเหมาะกับลูกค้าเฉพาะกลุ่ม ตัวอย่างหนึ่งของผู้ใช้บริการ TDM คือบริษัทหลักทรัพย์ต่างๆ
    ที่เชื่อมต่อระบบการซื้อขายหลักทรัพย์กับตลาดหลักทรัพย์แห่งประเทศไทย
    เพื่อใช้ในการส่งข้อมูลการซื้อ - ขายหลักทรัพย์ระหว่างกัน ปัจจุบันบริษัทให้บริการ TDM
    ที่ความเร็วตั้งแต่ 64 Kbps ถึง 2 Mbps นอกจากนี้บริการ TDM
    ยังมีระบบเตือนภัยอัตโนมัติกรณีที่เกิดปัญหาในเรื่องสายสัญญาณหรืออุปกรณ์ปลายทาง(Modem)
    ทางศูนย์ปฏิบัติการเครือข่ายก็จะสามารถทราบปัญหาและแก้ปัญหาได้ทันทีโดยไม่ต้องรอให้ลูกค้าแจ้ง
    ด้วยคุณสมบัติและประสิทธิภาพของเทคโนโลยี TDM
    จึงทำให้ลูกค้าในหลากหลายอุตสาหกรรมให้ความไว้วางใจและใช้บริการนี้

4)  Synchronous Digital Hierarchy (SDH)
    คือบริการวงจรสื่อสารความเร็วสูงโดยใช้เทคโนโลยีที่พัฒนามาจากเทคโนโลยี TDM
    โดยการเชื่อมต่อจากโครงข่ายหลักไปยังลูกค้าปลายทาง (Last Mile)
    ด้วยสายเคเบิ้ลใยแก้วนำแสง จึงเป็นเทคโนโลยีในการรับ -
    ส่งข้อมูลที่มีความเร็วและเสถียรภาพสูงมาก
    และมีระบบการควบคุมและการบริหารจัดการโครงข่ายที่ไม่ซับซ้อนสำหรับการรับ -
    ส่งสัญญาณระยะไกลที่มีเสถียรภาพสูง และมีระบบ Route Protection
    ที่สามารถสลับเส้นทางการรับ -
    ส่งสัญญาณไปเส้นทางอื่นได้หากเส้นทางปกติเกิดความเสียหายซึ่งทำให้สามารถรับ -
    ส่งสัญญาณได้อย่างต่อเนื่อง จึงทำให้การให้บริการไม่มีการหยุดชะงัก ปัจจุบันบริษัทให้บริการ
    SDH ความเร็วตั้งแต่ 34 Mbps จนถึง 10 Gbps
    เชื่อมต่อด้วยสายเคเบิ้ลใยแก้วนำแสงตลอดเส้นทาง

5)  Ethernet over Synchronous Digital Hierarchy (EoSDH)
    คือบริการวงจรสื่อสารความเร็วสูงมาก ที่มีโครงข่ายหลักเป็นเทคโนโลยี SDH
    และการเชื่อมต่อกับลูกค้าปลายทางด้วยสายเคเบิ้ลใยแก้วนำแสงด้วยเทคโนโลยี Ethernet
    โดย EoSDH เหมาะกับผู้ใช้บริการที่มีลักษณะการใช้งานที่ต้องอาศัยการเชื่อมต่อแบบ
    Ethernet ซึ่งเป็นเทคโนโลยีที่ใช้แพร่หลาย มีราคาถูก แต่ต้องการรับ -
    ส่งข้อมูลด้วยเสถียรภาพสูงแบบ SDH โดยไม่ต้องลงทุนในอุปกรณ์เชื่อมต่อแบบ SDH (SDH
    Interface) ซึ่งมีราคาแพง ปัจจุบันบริษัทให้บริการ EoSDH ความเร็วตั้งแต่ 2 Mbps จนถึง
    10 Gbps

6)  Dark Fiber
    คือบริการเชื่อมต่อโครงข่ายสายเคเบิ้ลใยแก้วนำแสงของบริษัทให้กับลูกค้าจำกัดเฉพาะราย
    โดยลูกค้าจะเช่าโครงข่ายสายเคเบิ้ลใยแก้วนำแสงจากบริษัท เพื่อเชื่อมต่อกับอุปกรณ์ต้นทาง -
    ปลายทางแบบเฉพาะของลูกค้าเพื่อบริหารจัดการและควบคุมการรับ -
    ส่งข้อมูลภายในหน่วยงานของตนเอง
    ซึ่งกลุ่มลูกค้าดังกล่าวจะเป็นบริษัทที่มีทีมงานผู้เชี่ยวชาญในด้านเทคโนโลยีโทรคมนาคมที่พร้อมในการดูแลจัดการกระบวนการรับ -
    ส่งข้อมูลต่างๆ ด้วยตนเอง
    จึงทำให้ลูกค้าสามารถเลือกลงทุนในอุปกรณ์และเทคโนโลยีเพื่อกำหนดความเร็วในการรับ -
    ส่งได้อย่างอิสระ รวมถึงลูกค้าเป็นผู้ดูแลจัดการโครงข่ายด้วยตนเองเมื่อเกิดปัญหาขัดข้อง
    ตัวอย่างเช่น ธนาคารพาณิชย์บางแห่งที่ใช้บริการ Dark Fiber
    ของบริษัทเพื่อเชื่อมต่อระหว่างสาขาธนาคาร หรือสำนักงานใหญ่กับศูนย์ปฏฺิบัติการสำรอง
    หรือผู้ประกอบการโทรคมนาคมที่ได้รับอนุญาตประกอบกิจการโทรคมนาคม
    ทั้งประเภทที่มีโครงข่ายและไม่มีโครงข่ายเป็นของตนเอง เป็นต้น

การขยายผลิตภัณฑ์หรือบริการ

การเพิ่มประเภทบริการ

บริษัทได้ศึกษาเกี่ยวกับบริการ FTTx ซึ่งเป็นบริการวงจรสื่อสารความเร็วสูงที่ใช้เทคโนโลยี GPON
(Gigabit Passive Optical Network)
บนโครงข่ายเคเบิ้ลใยแก้วนำแสงเดิมที่บริษัทให้บริการอยู่แล้ว สามารถรองรับความเร็วตั้งแต่ 20
Mbps ถึง 1 Gbps ด้วยอัตราค่าบริการที่ประหยัดกว่า
เหมาะกับกลุ่มองค์กรขนาดกลางและขนาดเล็ก
ซึ่งจะทำให้บริษัทขยายบริการได้ครอบคลุมความต้องการของลูกค้ามากยิ่งขึ้น
โดยบริษัทสามารถให้บริการ FTTx ภายในปี 2557

การขยายพื้นที่ให้บริการ

บริษัทขยายพื้นที่ให้บริการให้ครอบคลุมกลุ่มผู้ใช้บริการอย่างต่อเนื่องจากเขตพื้นที่ธุรกิจในกรุงเทพมหานครและปริมณฑลสู่เขตเศรษฐกิจในภูมิภาคโดยการขยายพื้นที่บริการในภูมิภาค
บริษัทได้เน้นพื้นที่ที่มีศักยภาพทางเศรษฐกิจหรืออยู่ในเส้นทางที่เชื่อมต่อไปยังประเทศเพื่อนบ้าน
เพื่อรองรับบริการวงจรเช่าระหว่างประเทศซึ่งมีแนวโน้มการเติบโตที่สูง
โดยมีเป้าหมายที่จะพัฒนาให้ประเทศไทยเป็นศูนย์กลางเครือข่ายการสื่อสารของเอเชียตะวันออกเฉียงใต้ตอนบน
นอกเหนือจากประเทศมาเลเซียและสิงคโปร์

พื้นที่ให้บริการในปัจจุบัน

[]

ภาวะตลาดและการแข่งขัน

ตลาดวงจรสื่อสารความเร็วสูงยังคงมีการเติบโตต่อเนื่องจากความต้องการติดต่อสื่อสารทางธุรกิจหลากหลายรูปแบบทั้งในประเทศและระหว่างประเทศมากขึ้นสำหรับการรับ-ส่งข้อมูลภาพและเสียง
การแพร่ภาพกระจายเสียงแบบดิจิตอลบรอดแคสต์ การสื่อสารออนไลน์ผ่าน Application
บนอุปกรณ์ไร้สายต่างๆ และการใช้งานศูนย์ข้อมูล (Data Center)
ล้วนเป็นปัจจัยสำคัญที่ทำให้ความต้องการใช้วงจรสื่อสารความเร็วสูงให้เติบโตอย่างต่อเนื่องทั้งจำนวนวงจรและแบนด์วิธ
อย่างไรก็ตามความซับซ้อนของรูปแบบความต้องการ
ทำให้ผู้ให้บริการต้องปรับกลยุทธ์ทางการตลาดเพื่อให้สามารถแข่งขันได้ในด้านรูปแบบการให้บริการ
ความรวดเร็วในการส่งมอบบริการและเรื่องของราคา

สำหรับผู้ให้บริการด้านอินเทอร์เน็ตจะมีระดับการแข่งขันด้านราคาและความรวดเร็วในการให้บริการเพิ่มขึ้น
เนื่องจากมีผู้ให้บริการหลายรายในตลาด จึงต้องใช้กลยุทธ์ราคาที่เหมาะสม
สามารถแข่งขันในตลาดได้ พร้อมทั้งสามารถส่งมอบบริการได้อย่างรวดเร็ว
รวมทั้งการนำเสนอบริการเสริมอื่นๆ ในรูปแบบ One Stop Service อย่างเช่น การจัดการ
Firewall, Router หรืออุปกรณ์ต่างๆ เพื่ออำนวยความสะดวกให้กับลูกค้าของตน
ซึ่งจะทำให้การบริการครบวงจรมากยิ่งขึ้น

สำหรับลูกค้าองค์กรที่เป็น End-user
จะมีการแข่งขันในเรื่องการสร้างความพึงพอใจสูงสุดให้กับลูกค้าเป็นสำคัญ
คือมุ่งเน้นเรื่องคุณภาพการให้บริการ การบริการหลังการขาย การดูแลวงจรที่ติดตั้งตลอด 24
ชั่วโมง รวมถึงความเชี่ยวชาญและประสบการณ์ในการดำเนินธุรกิจ
ซึ่งลูกค้าจะให้ความสำคัญเรื่องคุณภาพการให้บริการมากกว่าเรื่องของราคา
และลูกค้ามีการใช้บริการกันมายาวนานอย่างต่อเนื่อง
ซึ่งผู้ให้บริการทุกรายจะต้องแข่งขันกันด้านคุณภาพในการให้บริการที่ดีที่สุด

บริษัทมีการวางแผนเพื่อรองรับกับการขยายตัวของธุรกิจและความต้องการที่เพิ่มขึ้น
เพื่อให้ตรงกับความต้องการของลูกค้าทุกกลุ่ม
ทั้งในเรื่องการนำเสนอกลยุทธ์ด้านราคาที่สามารถแข่งขันได้
คุณภาพด้านการบริการที่สร้างความพึงพอใจให้กับลูกค้า การดูแลหลังการขาย
การสร้างความเชื่อมั่นด้วยทีมงานที่มีประสบการณ์และความเชี่ยวชาญ
เพื่อรักษาความสามารถในการแข่งขันในภาวะตลาดที่มีการเติบโตอย่างรวดเร็วและต่อเนื่อง

นอกจากนั้น บริษัทยังเดินหน้าแสวงหาโอกาสทางธุรกิจใหม่ๆ เพื่อให้บริการได้หลากหลายยิ่งขึ้น อาทิ
การให้บริการ WiFi บนสถานีรถไฟฟ้า
การให้บริการโครงข่ายกับผู้ประกอบการทางด้านดิจิตอลทีวีและการวิจัยและพัฒนาการให้บริการด้วยเทคโนโลยี
FTTx เป็นต้น
เพื่อก้าวสู่การเป็นผู้นำและสามารถแข่งขันในตลาดแห่งการสื่อสารโทรคมนาคมอย่างครบวงจรทั้งภายในประเทศและในภูมิภาคอาเซียน

3.ปัจจัยเสี่ยง

1) ความเสี่ยงจากการพึ่งพาลูกค้ารายใหญ่

ในปี 2556 ลูกค้ารายหลัก 5 รายแรกมีสัดส่วนรายได้ร้อยละ 48.7
ของรายได้จากการให้บริการวงจรสื่อสารความเร็วสูง ซึ่งสัดส่วนรายได้จากลูกค้าหลัก 5
รายแรกนี้ได้ลดลงอย่างต่อเนื่องนับจากปี 2553 เป็นต้นมา โดยในปี 2553 และปี 2554
บริษัทมีสัดส่วนรายได้จากลูกค้ารายหลัก 5 รายแรกเกินกว่าร้อยละ 50
ของรายได้จากการให้บริการวงจรสื่อสารความเร็วสูง คือร้อยละ 54.4 และร้อยละ 55.8
ตามลำดับ และในปี 2555 มีสัดส่วนรายได้จากลูกค้าหลัก 5 รายแรกได้ลดลงเหลือร้อยละ 48.9
และไม่มีรายใดที่มีสัดส่วนเกินกว่าร้อยละ 30
ทั้งนี้เป็นผลจากการที่บริษัทได้ตระหนักถึงความเสี่ยงหากลูกค้าเหล่านี้ปรับลดการใช้บริการของบริษัท
หรือยกเลิกการใช้บริการของบริษัท ก็จะส่งผลกระทบโดยตรงต่อรายได้ของบริษัทอย่างมีนัยสำคัญ
ดังนั้นบริษัทจึงกำหนดกลยุทธ์ในการขยายฐานลูกค้าในตลาดใหม่ๆ
เพื่อสร้างฐานรายได้ใหม่ให้แก่บริษัท เช่น กลุ่มบริการ Digital Broadcast
และกลุ่มลูกค้าบริษัทข้ามชาติที่ต้องการใช้บริการเชื่อมต่อไปต่างประเทศ
รวมทั้งบริษัทได้เปิดบริการประเภทใหม่คือ บริการวงจรเช่าส่วนบุคคลระหว่างประเทศ (IPLC)
บริการ IP Service และ FTTx
บริษัทยังได้ขยายพื้นที่บริการของบริษัทเพิ่มเติมในส่วนพื้นที่เศรษฐกิจในภูมิภาค
เพื่อลดการพึ่งพิงจากกลุ่มลูกค้ารายใหญ่ตามที่ได้กล่าวข้างต้น

2) ความเสี่ยงจากการพึ่งพิงผู้ผลิต (Supplier)

บริษัทมีการจัดหาวัสดุอุปกรณ์ในการให้บริการวงจรสื่อสารความเร็วสูงจากบริษัทผู้ผลิตรายใหญ่ที่มีชื่อเสียง
โดยในส่วนของสายเคเบิ้ลใยแก้วนำแสงทั้งหมด บริษัทจะจัดซื้อจากผู้ผลิตรายเดียวได้แก่ บริษัท
เอชบีซี เทเลคอม จำกัด (เดิมชื่อ บริษัท ฮิตาชิ บางกอก เคเบิ้ล จำกัด) ดังนั้น
หากผู้ผลิตรายดังกล่าวไม่สามารถส่งมอบสายเคเบิ้ลใยแก้วนำแสงให้บริษัทได้
หรือส่งมอบล่าช้ากว่ากำหนด อาจส่งผลกระทบต่อการดำเนินงานของบริษัท
โดยอาจก่อให้เกิดความล่าช้าในการติดตั้งโครงข่ายและอาจทำให้การให้บริการแก่ลูกค้ารายใหม่มีความล่าช้าอันจะส่งผลกระทบต่อรายได้ของบริษัท
อย่างไรก็ตาม หากมีปัญหาเกี่ยวกับการส่งมอบสินค้าของ บริษัท เอชบีซี เทเลคอม จำกัด
บริษัทสามารถเปลี่ยนไปจัดซื้อสายเคเบิ้ลใยแก้วนำแสงจากผู้ผลิตรายอื่นได้
เนื่องจากมีผู้ผลิตสายเคเบิ้ลใยแก้วนำแสงทั้งในประเทศและต่างประเทศหลายรายที่สามารถผลิตตามมาตรฐานที่กำหนดโดยสหภาพโทรคมนาคมระหว่างประเทศ
(International Telecommunication Union: ITU)
ซึ่งบริษัทอ้างอิงมาตรฐานดังกล่าวอยู่ในปัจจุบัน และในระหว่างนี้
บริษัทได้มีการทดสอบคุณภาพสายเคเบิ้ลใยแก้วนำแสงจากผู้ผลิตรายอื่นเพื่อคัดหาผู้ผลิตสำรองที่มีมาตรฐานการผลิตสอดคล้องกับมาตรฐานของ
ITU

3) ความเสี่ยงจากการแข่งขันในธุรกิจวงจรสื่อสารความเร็วสูงและบริการ IPLC

คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)
มีอำนาจในการออกใบอนุญาตประกอบกิจการโทรคมนาคมให้แก่ผู้ประกอบการรายใหม่บนพื้นฐานแห่งหลักการการแข่งขันโดยเสรีและเป็นธรรม
บริษัทไม่สามารถคาดการณ์ได้ว่าจะมีผู้ประกอบการอื่นอีกกี่รายที่จะได้รับใบอนุญาตประกอบกิจการโทรคมนาคมเพิ่มเติม
ซึ่งหากมีจำนวนผู้ประกอบการเพิ่มขึ้นก็จะส่งผลให้การแข่งขันมีความรุนแรงมากขึ้น ในปัจจุบันนี้
คู่แข่งทางการค้าของบริษัทมีเพียงผู้ประกอบการจำนวนหนึ่งที่ได้รับอนุญาตประกอบกิจการตั้งแต่อดีตที่รัฐบาลยังใช้ระบบสัมปทาน
รวมทั้งผู้ประกอบการที่ได้รับใบอนุญาตประกอบกิจการโทรคมนาคมประเภทที่ 2 และ 3
เพียงบางรายเท่านั้น นอกจากนี้ การประกอบธุรกิจโทรคมนาคมนั้น
จำเป็นต้องอาศัยความสามารถและประสบการณ์ของผู้บริหารและพนักงานในการดำเนินธุรกิจ
รวมทั้งเงินลงทุนจำนวนมาก
จึงทำให้ผู้ประกอบการขนาดใหญ่จะมีความได้เปรียบในด้านการแข่งขันมากกว่าผู้ประกอบการขนาดกลางและขนาดเล็ก
โดยอาจมีการแข่งขันที่สูงขึ้นทางด้านราคาในบางตลาดเช่น บริการอินเทอร์เน็ต ทั้งนี้
บริษัทได้วางกลยุทธ์เพื่อรองรับภาวะการแข่งขันโดยจะเน้นการประกอบธุรกิจที่บริษัทมีศักยภาพในการแข่งขันและยึดหลักความเป็นกลาง
โดยเน้นที่จะให้บริการเป็นผู้ให้บริการเฉพาะโครงข่ายเท่านั้น (Network Provider Only)
นอกจากนี้ บริษัทยังดำเนินการสร้างโครงข่ายวงจรสื่อสารความเร็วสูงที่มีคุณภาพอย่างต่อเนื่อง
ซึ่งรวมทั้งการเปิดบริการประเภทใหม่ได้แก่ บริการ IP Service ในไตรมาสที่ 4 ปี 2556
จุดประสงค์ของการเปิดบริการใหม่นี้เพื่อเป็นการเสริมศักยภาพในการแข่งขันกับคู่แข่งอื่นๆ
และเพิ่มความได้เปรียบทางการแข่งขันต่อไปในระยะยาว รวมทั้งในปี 2557 นี้
บริษัทจะขยายโครงข่ายออกไปยังพื้นที่เศรษฐกิจในภูมิภาคเพื่อเพิ่มพื้นที่ในการให้บริการและรองรับความต้องการของลูกค้าที่เพิ่มขึ้นด้วย

4) ความเสี่ยงจากการเปลี่ยนแปลงเทคโนโลยี

เทคโนโลยีของโครงข่ายการสื่อสารและโทรคมนาคมอาจแบ่งได้เป็น 2 ส่วน คือ
เทคโนโลยีที่เกี่ยวกับโครงข่ายหลัก (Core Network) ซึ่งเป็นโครงข่ายพื้นฐาน
(Infrastructure) ของผู้ให้บริการ และเทคโนโลยีที่เกี่ยวกับโครงข่ายในส่วนของ Last Mile
ซึ่งเป็นโครงข่ายส่วนสุดท้ายจากผู้ให้บริการไปยัง End-Users เช่น เทคโนโลยี WiMax,
เทคโนโลยี WiFi, หรือ 3G เป็นต้น หากเทคโนโลยีทั้ง 2
ส่วนมีการเปลี่ยนแปลงและบริษัทไม่สามารถปรับตัวต่อสภาวะการเปลี่ยนแปลงได้ทันตามอุตสาหกรรมก็อาจส่งผลทำให้ลูกค้าของบริษัทเปลี่ยนไปใช้บริการของผู้ประกอบการรายอื่นที่มีการให้บริการที่มีประสิทธิภาพดีกว่า
ซึ่งอาจส่งผลกระทบต่อจำนวนลูกค้าและกระทบต่อรายได้ของบริษัทในท้ายที่สุด

เนื่องจากบริษัทประกอบธุรกิจในส่วนของการให้บริการโครงข่ายพื้นฐาน
โดยใช้โครงข่ายสายเคเบิ้ลใยแก้วนำแสงเป็นโครงข่ายหลัก
และเทคโนโลยีในส่วนโครงสร้างพื้นฐานมีการเปลี่ยนแปลงน้อยมาก
โครงข่ายสายเคเบิ้ลใยแก้วนำแสงถือเป็นสื่อสัญญาณที่มีประสิทธิภาพสูงสุดในยุคปัจจุบัน
สามารถรองรับการพัฒนาความเร็วของการรับ-ส่งสัญญาณที่เพิ่มขึ้นได้อย่างต่อเนื่องและมีอายุการใช้งานคงทนยาวนานกว่า
10 ปี ดังนั้น โดยเทคโนโลยีของอุปกรณ์โครงข่ายเพื่อรับ-ส่งสัญญาณ ที่บริษัทใช้อยู่ในปัจจุบันดังกล่าว
สามารถรองรับผู้ให้บริการโทรคมนาคมต่างๆ ที่มีความแตกต่างและเปลี่ยนแปลงอย่างต่อเนื่อง เช่น
โทรศัพท์มือถือทั้งระบบ GSM, 3G, หรือ LTE ผู้ให้บริการอินเตอร์เน็ตแบบทางสายและไร้สาย
ซึ่งเป็นการรับ-ส่งข้อมูลความเร็วสูง ดังนั้นการเข้ามาของเทคโนโลยี 3G
ซึ่งเป็นเทคโนโลยีในส่วนของ Last Mile นั้น บริษัทไม่ได้รับผลกระทบในด้านลบ

ในส่วนของบริการวงจรสื่อสารแบบ Time Division Multiplexing (TDM)
เป็นเทคโนโลยีในการรับ – ส่งสัญญาณข้อมูล ดิจิตัลความเร็วสูงในยุคแรก
ประกอบด้วยโครงข่ายหลัก (Core Network) ซึ่งมีการเชื่อมต่อด้วยโครงข่ายเคเบิ้ลใยแก้วนำแสง
และโครงข่ายบริการซึ่งเป็นการเชื่อมต่อจากโครงข่ายหลักไปยังลูกค้าปลายทาง (Last Mile)
ด้วยสายทองแดง ซึ่งสายทองแดงนี้มีข้อจำกัดด้านความเร็วในการรับ-ส่งข้อมูล โดยมีความเร็วตั้งแต่
64 Kbps ถึง 2 Mbps ซึ่งเป็นช่วงความเร็วในการรับ-ส่งข้อมูลระดับเดียวกับเทคโนโลยี
(Asynchronous Digital Subscriber Line : ADSL) ปัจจุบันตลาดบริการ ADSL
มีการแข่งขันที่รุนแรง ส่งผลให้อัตราค่าบริการ ADSL ลดลง ทำให้ลูกค้า TDM
บางส่วนหันไปใช้บริการ ADSL อย่างไรก็ตามเนื่องจากเทคโนโลยี TDM
นั้นเป็นวงจรรับ-ส่งข้อมูลส่วนบุคคล ในขณะที่ ADSL
เป็นการร่วมใช้ช่องส่งสัญญาณกับผู้ใช้บริการรายอื่น
ซึ่งมีเสถียรภาพในการรับ-ส่งข้อมูลด้อยกว่าเทคโนโลยี TDM
ดังนั้นลูกค้าที่ต้องการเสถียรภาพในการรับ-ส่งข้อมูลสูงจะยังคงเลือกใช้บริการ TDM

ดังนั้น อาจสรุปได้ว่า
บริษัทในฐานะของผู้ให้บริการวงจรเชื่อมต่อโครงข่ายพื้นฐานความเร็วสูงซึ่งถือเป็นหัวใจหลักของการดำเนินธุรกิจของผู้ให้บริการโทรคมนาคมประเภทอื่นๆ
นั้นจะได้รับผลกระทบจากการเปลี่ยนแปลงเทคโนโลยีค่อนข้างน้อย นอกจากนี้
บริษัทยังมีทีมงานวิศวกรและผู้เชี่ยวชาญของบริษัทซึ่งจะติดตามและศึกษาเทคโนโลยีที่ทันสมัยอย่างต่อเนื่อง
เพื่อเตรียมความพร้อมและแผนระยะยาวในการนำเทคโนโลยีที่ทันสมัยมาประยุกต์ใช้ให้เหมาะสมต่อไปในอนาคต

5) ความเสี่ยงด้านกฎหมาย กฎระเบียบ และนโยบายของรัฐที่เกี่ยวข้องกับกิจการโทรคมนาคม

(ก) การเปลี่ยนแปลงขององค์กรกำกับดูแลและความไม่ชัดเจนในกฎระเบียบที่เกี่ยวข้อง

ปัจจุบันการประกอบกิจการโทรคมนาคมอยู่ภายใต้กฎหมายหลักสองฉบับ ได้แก่
พระราชบัญญัติองค์กรจัดสรรคลื่นความถี่และกำกับการประกอบกิจการวิทยุกระจายเสียง วิทยุโทรทัศน์
และกิจการโทรคมนาคม พ.ศ. 2553 (พ.ร.บ. องค์กรจัดสรรคลื่นความถี่ฯ พ.ศ. 2553) และ
พระราชบัญญัติการประกอบกิจการโทรคมนาคม พ.ศ. 2544 (ตามที่ได้มีการแก้ไข) (พ.ร.บ.
การประกอบกิจการโทรคมนาคม) โดย พ.ร.บ. องค์กรจัดสรรคลื่นความถี่ฯ พ.ศ. 2553
ซึ่งมีผลบังคับใช้เมื่อ 20 ธันวาคม 2553 นั้น เป็นกฏหมายที่กำหนดที่มา อำนาจหน้าที่ และ
บทบาทของ คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ
(กสทช.) และคณะย่อย ได้แก่ คณะกรรมการกิจการกระจายเสียงและกิจการโทรทัศน์ (กสท.)
และ คณะกรรมการกิจการโทรคมนาคม (กทค.) โดยกทค.
จะมีอำนาจโดยตรงในการกำกับดูแลการประกอบกิจการโทรคมนาคม สำหรับ พ.ร.บ.
การประกอบกิจการโทรคมนาคม
กำหนดให้ผู้ประกอบกิจการโทรคมนาคมต้องได้รับอนุญาตและอยู่ภายใต้การกำกับดูแลของ กสทช.
โดย กสทช. มีอำนาจตาม พ.ร.บ.
การประกอบกิจการโทรคมนาคมในการกำหนดนโยบายและออกกฎระเบียบต่างๆ
ตามแผนแม่บทกิจการโทรคมนาคม อันอาจส่งผลกระทบอย่างมีนัยสำคัญต่อกิจการโทรคมนาคม ทั้งนี้
กฎระเบียบดังกล่าวอาจมีการเปลี่ยนแปลงแก้ไขได้ในอนาคต
ซึ่งทำให้ธุรกิจของบริษัทอาจได้รับความเสี่ยงหากการเปลี่ยนแปลงกฎระเบียบนั้นส่งผลกระทบในทางลบต่อการประกอบธุรกิจของบริษัท
อย่างไรก็ตาม ในทางปฏิบัติเมื่อ กสทช. มีนโยบายที่จะเปลี่ยนแปลงแก้ไขกฎระเบียบเรื่องใดนั้น
กสทช.
จะทำการประชาสัมพันธ์ให้ผู้ประกอบการทราบล่วงหน้ารวมทั้งจัดให้มีการประชุมสัมมนาหรือการทำประชาพิจารณ์เพื่อชี้แจงเหตุผลในการเปลี่ยนแปลงแก้ไขและรับฟังความคิดเห็นจากผู้ประกอบการและผู้เกี่ยวข้องที่จะได้รับผลกระทบ
รวมทั้งจากประชาชนผู้ใช้บริการทุกภาคส่วน และ กสทช.
จะกำหนดให้เวลาพอสมควรแก่ผู้ประกอบการในการเตรียมความพร้อมก่อนการบังคับใช้กฎระเบียบใหม่ด้วย

(ข) การตรวจสอบสัญญาหรือข้อตกลงระหว่างบริษัทกับรัฐบาลต่างประเทศ องค์การระหว่างประเทศ
หรือบุคคลที่อยู่ในต่างประเทศ

ภายใต้บังคับของมาตรา 54 แห่ง พ.ร.บ. การประกอบกิจการโทรคมนาคม ประกอบกับประกาศ
กทช. เรื่อง
การขอความเห็นชอบสัญญาอันเกี่ยวเนื่องกับการประกอบกิจการโทรคมนาคมที่ทำกับรัฐบาลต่างประเทศ
องค์การระหว่างประเทศ หรือบุคคลที่อยู่ในต่างประเทศ พ.ศ. 2549
ระบุว่าบริษัทมีหน้าที่จัดส่งร่างสัญญาหรือร่างความตกลงใดๆ
เกี่ยวกับการประกอบกิจการและการให้บริการโทรคมนาคมที่จะเข้าทำกับรัฐบาลต่างประเทศ
องค์กรระหว่างประเทศ และบุคคลหรือนิติบุคคลที่อยู่ในต่างประเทศ
รวมถึงการแก้ไขเปลี่ยนแปลงหรือยกเลิกสัญญาหรือความตกลงดังกล่าว เพื่อขอความเห็นชอบจาก
กสทช. เว้นแต่สัญญาหรือความตกลงต่างๆ
ดังกล่าวจะเข้าข่ายเป็นการจัดซื้อจัดจ้างตามปกติตามข้อกำหนดและเงื่อนไขที่ กสทช.
ประกาศกำหนด โดย กทช. อาจร้องขอให้บริษัทแก้ไขสัญญาหรือความตกลงใดๆ ข้างต้น
ภายใต้เงื่อนไขที่ กสทช. กำหนด ซึ่งในปัจจุบัน
บริษัทได้ทำสัญญาการให้บริการให้เช่าโครงข่ายแก่ลูกค้าซึ่งเป็นบริษัทต่างประเทศจำนวนหนึ่ง
และบริษัทยังคงมีแผนที่จะขยายธุรกิจดังกล่าวเพิ่มเติมเพื่อให้ครอบคลุมถึงกลุ่มผู้ให้บริการโทรคมนาคมระหว่างประเทศ
(International Carrier) ที่ตั้งอยู่ในต่างประเทศ ดังนั้นภายใต้บังคับของมาตรา 54 แห่ง
พ.ร.บ. การประกอบกิจการโทรคมนาคม
อาจส่งผลให้บริษัทมีข้อจำกัดในการเข้าทำสัญญาดังกล่าวซึ่งอาจส่งผลกระทบต่อการดำเนินการตามแผนการขยายธุรกิจของบริษัท
รวมถึงรายได้ที่บริษัทจะได้รับจากการขยายฐานลูกค้าไปยังกลุ่มผู้ให้บริการโทรคมนาคมในต่างประเทศในอนาคต

6) ความเสี่ยงเนื่องด้วยโครงข่าย อุปกรณ์ ระบบการทำงาน ระบบคอมพิวเตอร์
และทรัพย์สินอื่นที่ใช้ในการ

ดำเนินงานของบริษัท

(ก) ความเสี่ยงเนื่องด้วยโครงข่าย

ภายใต้บังคับของมาตรา 39 วรรคหนึ่ง แห่ง พ.ร.บ. การประกอบกิจการโทรคมนาคม พ.ศ.
2544 ในการดำเนินการให้บริการโทรคมนาคม ถ้าผู้รับใบอนุญาตมีเหตุต้องปักหรือตั้งเสา
หรือเดินสาย วางท่อ และติดตั้งอุปกรณ์ประกอบใดๆ และจำเป็นต้องใช้สิทธิตามมาตรานี้
ให้ผู้รับอนุญาตเสนอต่อ กสทช. เพื่อให้ความเห็นชอบก่อนดำเนินการ เมื่อ กสทช.
ได้ให้ความเห็นชอบแล้วจึงให้ผู้รับอนุญาตเป็นผู้มีสิทธิแห่งทาง (Right of Way)
ในเส้นทางที่ได้ยื่นขอความเห็นชอบนั้น ซึ่งในปัจจุบันบริษัทได้ยื่นขอ และได้รับความเห็นชอบจาก
กสทช.ให้เป็นผู้มีสิทธิแห่งทาง ในเส้นทางที่บริษัทสร้างโครงข่ายแล้วอย่างต่อเนื่อง
ส่วนปัญหาที่เกิดจากผู้ที่เป็นเจ้าของสิทธิแห่งทางบางรายยังขาดความรู้ความเข้าใจในสิทธิและหน้าที่
รวมทั้งไม่เข้าใจถึงสิทธิของผู้ได้รับใบอนุญาตประกอบกิจการโทรคมนาคมตามกฎหมายในการที่บริษัทจะสามารถเข้าไปให้บริการในพื้นที่ของเจ้าของสิทธิแห่งทางเมื่อได้รับอนุญาตจาก
กสทช. ทำให้บริษัทไม่สามารถขยายพื้นที่การให้บริการไปยังที่ต่างๆได้ตามแผนที่วางไว้ ตัวอย่างเช่น
พื้นที่ในเขตนิคมอุตสาหกรรมบางแห่ง เป็นต้น
ปัญหาดังกล่าวได้คลี่คลายลงไปพอสมควรเพราะบริษัทสามารถสร้างความเข้าใจที่ถูกต้องให้แก่เจ้าของสิทธิแห่งทางต่างๆ
ได้มากขึ้นและทำให้บริษัทสามารถขยายพื้นที่การให้บริการในพื้นที่เช่นนิคมอุตสาหกรรมได้เพิ่มขึ้น

ปัจจุบันบริษัทได้ประสบกับปัญหาโครงการนำสายไฟฟ้าลงใต้ดินในถนนเส้นหลักของเขตพื้นที่ชั้นในบางแห่งในเขตกรุงเทพมหานครของการไฟฟ้านครหลวง
ทำให้บริษัทไม่สามารถพาดสายสื่อสารกับเสาไฟฟ้าได้
บริษัทจึงได้ดำเนินการแก้ไขโดยการปรับย้ายแนวเส้นทางโครงข่ายเพื่อไม่ให้มีผลกระทบกับการให้บริการ
รวมทั้งยังได้ขอร้อยสายใต้ดินของการไฟฟ้านครหลวง ร่วมกับผู้ประกอบการรายอื่นๆ ที่เกี่ยวข้อง
เพื่อเป็นเส้นทางสำรอง (Protection) ในการให้บริการได้อย่างมีประสิทธิภาพมากขึ้น

ส่วนปัญหาเรื่องการประกาศเส้นทางวิกฤตห้ามพาดสายสื่อสารเพิ่มเติมที่การไฟฟ้าส่วนภูมิภาคได้แจ้งมาให้ผู้ประกอบการทุกรายหลีกเลี่ยงการพาดสายในเส้นทางนั้นๆ
เพื่อลดความเสี่ยงเรื่องอุบัติเหตุ ความไม่ปลอดภัยต่างๆ
ที่อาจเกิดขึ้นกับชีวิตและทรัพย์สินของผู้สัญจรไปมา
การประกาศเส้นทางวิกฤตห้ามพาดสายสื่อสารเพิ่มเติมนี้ส่งผลให้บริษัทได้รับผลกระทบต่อระยะเวลาการติดตั้งบริการแก่ลูกค้า
แต่ทั้งนี้บริษัทยังสามารถให้บริการอย่างต่อเนื่อง
และบริษัทได้ให้ความร่วมมือและประสานงานกับการไฟฟ้าส่วนภูมิภาคร่วมกับผู้ประกอบการรายอื่นในการจัดระเบียบโครงข่ายให้มีความปลอดภัยมากยิ่งขึ้นเพื่อเป็นภาพลักษณ์ที่ดีต่อบริษัท

นอกจากนี้ บริษัทมีเส้นทางโครงข่ายที่ได้รับความเห็นชอบจาก
กสทช.ให้เป็นผู้มีสิทธิแห่งทางแล้วจำนวนหนึ่ง ซึ่งบริษัทได้ดำเนินการติดตั้งไปแล้ว
และที่ยังอยู่ในระหว่างการรอผลการพิจารณาอนุญาตอย่างเป็นทางการจากหน่วยงานเจ้าของสิทธิแห่งทาง
เช่น หน่วยงานของรัฐ หรือผู้ให้บริการสาธารณูปโภค
ตามหลักเกณฑ์และเงื่อนไขที่หน่วยงานของรัฐหรือผู้ให้บริการสาธารณูปโภคนั้นๆ กำหนด ดังนั้น
บริษัทอาจมีภาระที่จะต้องชำระค่าธรรมเนียมการติดตั้ง ค่าบำรุงรักษา
ค่าใช้จ่ายในการดำเนินการที่เกิดขึ้นเพิ่มเติม อันอาจส่งผลให้บริษัทมีต้นทุนทางธุรกิจเพิ่มสูงขึ้น
และอาจกระทบต่อความสามารถในการทำกำไรของบริษัท

.(ข) ความเสี่ยงเนื่องด้วยอุปกรณ์ ระบบการทำงาน ระบบคอมพิวเตอร์
และทรัพย์สินอื่นที่ใช้ในการดำเนินงานของบริษัท

เนื่องจากธุรกิจของบริษัทเป็นธุรกิจที่มีลักษณะเฉพาะซึ่งเกี่ยวข้องกับเทคโนโลยีที่ซับซ้อน
การประกอบธุรกิจของบริษัทจึงจำเป็นต้องมีระบบบริหารจัดการเครือข่ายที่ดี
ซึ่งระบบดังกล่าวจะต้องทำงานได้อย่างมีเสถียรภาพตลอดเวลา
เพื่อตอบสนองความต้องการของลูกค้า
หากระบบการทำงานทั้งหมดที่เกี่ยวข้องโดยเฉพาะกับการให้บริการวงจรสื่อสารความเร็วสูงนั้นเกิดเหตุขัดข้องขึ้นกับโครงข่ายหลักก็อาจส่งผลกระทบต่อการทำงานของวงจรอื่นๆ
ในวงกว้าง

ด้วยเหตุนี้ บริษัทจึงได้วางแผนการทำงานที่รัดกุมโดยมีการจัดตั้งศูนย์ปฏิบัติการเครือข่ายสำรอง
(Disaster Recovery Operation Center : DROC) ซึ่งได้เปิดใช้งานในไตรมาส 2 ปี
2556 เพื่อรองรับกรณีเหตุภัยพิบัติหรือเหตุฉุกเฉินเพื่อการให้บริการอย่างต่อเนื่องตลอดเวลา
สำหรับระบบการทำงานภายใน
บริษัทมีนโยบายป้องกันความเสี่ยงโดยมีระบบควบคุมการเข้าออกห้องปฏิบัติการของบริษัท
โดยจะอนุญาตให้พนักงานที่ผ่านการอบรมและได้ใบรับรองคุณวุฒิตามที่บริษัทกำหนดเท่านั้นที่จะสามารถเข้าห้องควบคุมการปฏิบัติการได้เพื่อลดความผิดพลาดที่เกิดจากบุคคล

ในส่วนของการคัดสรรเครื่องมืออุปกรณ์นั้น บริษัทได้ให้ความสำคัญเป็นอย่างมาก
โดยมีการคัดสรรสายเคเบิ้ลใยแก้วนำแสงอย่างดีและอุปกรณ์ระดับมาตรฐานสากลเพื่อประสิทธิภาพในการให้บริการ
ในส่วนของอุปกรณ์หลักที่สำคัญของโครงข่ายหลัก (Core Network) เช่น ระบบ Power Supply
และ CPU บริษัทได้จัดให้มีชุดอุปกรณ์สำรอง ชุดที่ 2 ซึ่งติดตั้งพร้อมใช้งานลักษณะ Hot-standby
เพื่อให้สามารถทดแทนกับอุปกรณ์หลักกรณีที่เกิดปัญหาได้ทันที ส่วนการติดตั้งสายเคเบิ้ลใยแก้วนำแสง
บริษัทจะติดตั้งสายเคเบิ้ลใยแก้วนำแสงอย่างน้อย 2
เส้นทางให้กับโครงข่ายหลักและไม่ทับซ้อนในทางกายภาพเพื่อความปลอดภัยในกรณีที่สายเคเบิ้ลใยแก้วนำแสงเส้นใดเส้นหนึ่งเกิดการชำรุด
นอกจากนี้ ในแง่ของระบบที่เกี่ยวข้องกับผู้ใช้งานโดยตรงนั้น
บริษัทยังมีนโยบายป้องกันล่วงหน้าก่อนเกิดปัญหา (Preventive)
โดยการหาจุดบกพร่องและรีบดำเนินการแก้ไขก่อนที่ความผิดพลาดต่างๆ จะเกิดขึ้น
โดยทีมงานผู้เชี่ยวชาญทางด้านเทคนิคจะเข้าดำเนินการตรวจสอบข่ายสาย อุปกรณ์หลัก
ตลอดจนอุปกรณ์สนับสนุนต่างๆ ให้อยู่ในสภาพพร้อมใช้งานทุกเมื่อ เช่น
การตรวจสอบว่าข่ายสายอยู่ในสภาพที่เสี่ยงต่อการเกิดอันตรายหรือไม่
การเข้าบำรุงเครื่องปรับอากาศภายในชุมสาย
การทดสอบอุปกรณ์หลักและอุปกรณ์เกี่ยวเนื่องให้อยู่ในสภาพที่พร้อมใช้งาน เป็นต้น

7) ความเสี่ยงจากการพึ่งพิงผู้บริหาร

เนื่องจากธุรกิจของบริษัทเป็นธุรกิจที่มีลักษณะเฉพาะซึ่งเกี่ยวข้องกับเทคโนโลยีและกฏเกณฑ์ที่เกี่ยวข้องกับการประกอบธุรกิจที่ซับซ้อน
บริษัทจึงต้องอาศัยความรู้ความสามารถ ความชำนาญและประสบการณ์ของบุคลากรในสาขาต่าง ๆ
เพื่อร่วมกันพัฒนาบริษัท นอกจากนี้ บริษัทยังให้ความสำคัญกับการวางแผนผู้สืบทอดตำแหน่ง
(Succession Plan) และเน้นการพัฒนาบุคลากรอย่างต่อเนื่อง
โดยจัดสรรงบประมาณในการพัฒนาและฝึกอบรมพนักงานทุกระดับ เช่น
การให้ทุนการศึกษาต่อในระดับปริญญาตรี และปริญญาโทในด้านต่างๆ เช่น บริหารธุรกิจ
เทคโนโลยีสารสนเทศ และวิศวกรรม การให้พนักงานได้รับการอบรมกับสถาบันที่มีชื่อเสียงต่างๆ
ทั้งทางด้านทักษะวิชาชีพ และในด้านการพัฒนาทักษะในการทำงานต่างๆ
ซึ่งการพัฒนาและฝึกอบรมดังกล่าวจะทำให้พนักงานมีความรู้ความสามารถเพิ่มขึ้นอย่างต่อเนื่อง
เพื่อเตรียมความพร้อมของพนักงานสำหรับรองรับการขยายธุรกิจในอนาคต นอกจากนี้
การสร้างวัฒนธรรมองค์กรให้มีการทำงานแบบ Bottom Up
ทำให้พนักงานโดยเฉพาะผู้บริหารระดับกลางได้มีส่วนร่วมในการระดมความคิด
และร่วมกำหนดแนวทางในการปฏิบัติงาน
อีกทั้งผู้บริหารทุกท่านนั้นให้ความสำคัญกับการทำงานร่วมกันเป็นหมู่คณะ (Team Work)
ทั้งในสายงานเดียวกันและต่างสายงาน จึงสามารถร่วมกันแก้ไขปัญหาต่างๆ ที่เกิดขึ้นได้ดีตลอดมา

8) ความเสี่ยงจากกลุ่มผู้ถือหุ้นรายใหญ่มีอิทธิพลต่อการกำหนดนโยบายและการบริหารจัดการบริษัท

กลุ่มผู้ถือหุ้นรายใหญ่ซึ่งปัจจุบันดำรงตำแหน่งกรรมการและผู้บริหารตามคำนิยามของสำนักงานคณะกรรมการกำกับหลักทรัพย์และตลาดหลักทรัพย์
มีสัดส่วนในการถือหุ้นรวมกัน ณ วันที่ 31 ธันวาคม 2556 คิดเป็นร้อยละ 51.02 ของทุนชำระแล้ว
ซึ่งทำให้สามารถควบคุมมติที่ประชุมผู้ถือหุ้นหรือการลงมติในเรื่องที่ต้องใช้เสียงส่วนใหญ่ของที่ประชุมผู้ถือหุ้น
โดยที่ผู้ถือหุ้นรายอื่นๆ
อาจไม่สามารถรวบรวมคะแนนเสียงเพื่อตรวจสอบและถ่วงดุลกับผู้ถือหุ้นรายใหญ่ได้ อย่างไรก็ตาม
ผู้ถือหุ้นรายใหญ่จะงดลงคะแนนเสียงในวาระที่ผู้ถือหุ้นรายใหญ่มีส่วนได้ส่วนเสีย

9) ความเสี่ยงจากภัยธรรมชาติ ภัยจลาจลและภัยก่อการร้าย

จากการเปลี่ยนแปลงสภาวะแวดล้อมของโลก ได้เกิดภัยธรรมชาติร้ายแรง นอกจากนี้ปัญหาเศรษฐกิจ
การเมือง ได้ทำให้มีการชุมนุมประท้วง เกิดเหตุจลาจลและก่อการร้าย
ก่อให้เกิดความเสียหายต่อภาคเศรษฐกิจโดยรวม และอาจเกิดความเสียหายต่อธุรกิจของบริษัทได้
บริษัทได้ตระหนักถึงความเสี่ยงภัยดังกล่าวเป็นอย่างดี
และได้จัดการรวมประเด็นเหล่านี้ไว้ในการบริหารความเสี่ยงขององค์กร
โดยได้จัดทำแผนการดำเนินธุรกิจต่อเนื่อง (Business Continuity Plan) ไว้
เป็นแนวทางให้พนักงานทุกฝ่าย ทุกระดับนำไปปฏิบัติเมื่อเกิดเหตุการณ์ฉุกเฉินต่างๆ
ขึ้นเพื่อให้การบริการลูกค้าเป็นไปอย่างราบรื่นที่สุด
รวมถึงการออกแบบโครงข่ายของบริษัทให้มีเส้นทางสำรอง (Redundant Route)
เพื่อเพิ่มเสถียรภาพของวงจรสื่อสารของบริษัท และจัดให้มีประกันวินาศภัยอุปกรณ์โครงข่ายของบริษัท
ทั้งนี้ ทรัพย์สินส่วนใหญ่ของบริษัทคืออุปกรณ์โครงข่าย ซึ่งประกอบไปด้วยอุปกรณ์ชุมสาย
และสายเคเบิ้ลใยแก้วนำแสง โดยมีทั้งส่วนที่ติดตั้งอยู่ในพื้นที่ส่วนบุคคลและในพื้นที่สาธารณะ
อย่างไรก็ตาม ทรัพย์สินในส่วนที่ ติดตั้งอยู่ในพื้นที่สาธารณะ (ส่วนใหญ่เป็นสายเคเบิ้ลใยแก้วนำแสง)
นั้น ไม่มีผู้รับประกันวินาศภัย

4.ทรัพย์สินที่ใช้ในการประกอบธุรกิจ

4.1 ทรัพย์สินถาวรหลักของบริษัท

  บริษัทมีทรัพย์สินถาวรหลักที่ใช้ในการประกอบธุรกิจ ดังนี้

  ------------------------------- ------------ ------------ -------------- -----------
  ประเภททรัพย์สิน                    มูลค่าบัญชีสุทธิ                ลักษณะกรรมสิทธิ์   ภาระผูกพัน
                                  (ล้านบาท)                                 

                                  31 ธ.ค. 2555 31 ธ.ค. 2556                

  อุปกรณ์โครงข่าย                    861.17       1,375.00     เป็นเจ้าของ      หมายเหตุ 1-3

  อุปกรณ์โครงข่ายระหว่างติดตั้ง          187.66       340.37       เป็นเจ้าของ      -

  ที่ดิน                             7.54         9.71         เป็นเจ้าของ      

  อาคารและส่วนปรับปรุงสินทรัพย์เช่า      55.56        136.43       เป็นเจ้าของ      -

  เครื่องตกแต่งติดตั้งและอุปกรณ์สำนักงาน   37.08        63.65        เป็นเจ้าของ      หมายเหตุ 4

  ยานพาหนะ                        5.19         4.08         เป็นเจ้าของ      -

  สินทรัพย์ระหว่างก่อสร้าง              27.82        -            เป็นเจ้าของ      -

  รวม                             1,182.02     1,929.24                    
  ------------------------------- ------------ ------------ -------------- -----------

หมายเหตุ

1.  ณ วันที่ 31 ธันวาคม 2556 บริษัทมีอุปกรณ์โครงข่ายซึ่งมีมูลค่าสุทธิตามบัญชีจำนวน 11
    ล้านบาท ติดตั้งอยู่ในพื้นที่ของคู่สัญญารายหนึ่ง โดยเมื่อสิ้นสุดระยะเวลาสัญญา
    อุปกรณ์โครงข่ายดังกล่าวจะตกเป็นกรรมสิทธิ์ของคู่สัญญาทันที นอกจากนี้
    บริษัทให้สิทธิแก่คู่สัญญาใช้ประโยชน์จากอุปกรณ์โครงข่ายบางส่วน
    และมีภาระผูกพันที่ต้องแบ่งรายได้อุปกรณ์โครงข่ายข้างต้นบางส่วนให้แก่คู่สัญญาตามสัดส่วนที่ได้ระบุไว้ในสัญญาเป็นรายปีตลอดอายุสัญญา
    นอกจากนี้ บริษัท
    ตกลงชำระส่วนแบ่งรายได้ขั้นต่ำตามจำนวนที่ระบุในสัญญาเพื่อเป็นการประกันรายได้ให้กับคู่สัญญา

2.  ณ วันที่ 31 ธันวาคม 2556 บริษัทมีอุปกรณ์โครงข่ายซึ่งมีมูลค่าสุทธิตามบัญชีจำนวน 20
    ล้านบาท ซึ่งอยู่ใต้บันทึกความเข้าใจการร่วมจัดสร้างและบริหารจัดการกับอีกฝ่ายหนึ่ง
    ซึ่งเมื่อสิ้นสุดระยะเวลาบันทึกความเข้าใจ
    บริษัทตกลงโอนกรรมสิทธิ์อุปกรณ์โครงข่ายดังกล่าวเป็นของอีกฝ่ายหนึ่ง
    โดยคิดราคาตามที่ทั้งสองฝ่ายตกลงกัน

3.  ณ วันที่ 31 ธันวาคม 2556 บริษัทมีอุปกรณ์โครงข่ายจำนวนหนึ่ง ซึ่งตัดค่าเสื่อมราคาหมดแล้ว
    แต่ยังใช้งานอยู่
    มูลค่าตามบัญชีก่อนหักค่าเสื่อมราคาสะสมและค่าเผื่อการด้อยค่าของสินเทรัพย์ดังกล่าวมีจำนวนเงินประมาณ
    89 ล้านบาท

4.  ณ วันที่ 31 ธันวาคม 2556 บริษัทมี อุปกรณ์จำนวนหนึ่ง ซึ่งตัดค่าเสื่อมราคาหมดแล้ว
    แต่ยังใช้งานอยู่
    มูลค่าตามบัญชีก่อนหักค่าเสื่อมราคาสะสมและค่าเผื่อการด้อยค่าของสินเทรัพย์ดังกล่าวมีจำนวนเงินประมาณ
    21 ล้านบาท

4.2 สินทรัพย์ที่ไม่มีตัวตนของบริษัท

สินทรัพย์ไม่มีตัวตนของบริษัท แสดงด้วยราคาทุนหักค่าตัดจำหน่ายสะสม ณ สิ้นปี 2556 มีจำนวน
19.59 ล้านบาท ประกอบด้วย คอมพิวเตอร์ซอฟท์แวร์ 16.33 ล้านบาท และ
คอมพิวเตอร์ซอฟท์แวร์ระหว่างติดตั้ง 3.26 ล้านบาท

4.3 สัญญาเช่าระยะยาว

1. สัญญาเช่าพื้นที่และสัญญาให้บริการส่วนกลางและเครื่องอำนวยความสะดวกและอุปกรณ์เสริมทั่วไป
กับ บริษัท ซันทาวเวอร์ส จำกัด เมื่อวันที่ 1 มิถุนายน 2553
โดยสาระสำคัญของสัญญาจะเป็นการเช่าพื้นที่และใช้บริการในพื้นที่ส่วนกลางในอาคารซันทาวเวอร์ส
ชั้นที่ 35 - 37 ของอาคารบี เนื้อที่รวมประมาณ 4,125 ตารางเมตร ระยะเวลาการเช่า 3 ปี
โดยนับตั้งแต่วันที่ 1 กรกฎาคม 2556 สิ้นสุดในวันที่ 30 มิถุนายน 2559
และมีคำมั่นในการต่อสัญญาได้คราวละ 3 ปี

2. สัญญาใช้บริการโครงข่ายระบบเส้นใยแก้วนำแสงของการไฟฟ้านครหลวง (กฟน.) เมื่อวันที่ 31
สิงหาคม 2553 โดยมีระยะเวลาของสัญญา 12 ปี และก่อนครบกำหนดตามสัญญา บริษัทสามารถแจ้ง
กฟน. ล่วงหน้าไม่น้อยกว่า 30 วัน เพื่อแจ้งความประสงค์จะขอใช้บริการโครงข่ายต่อไป และเมื่อ
กฟน. พิจารณาเห็นชอบแล้ว บริษัทสามารถทำสัญญาแก้ไขเพิ่มเติมมีผลต่อไปอีกคราวละ 1 ปี
โดยอัตราค่าบริการจะเป็นไปตามที่ระบุในสัญญา

5.ข้อพิพาททางกฎหมาย

บริษัทไม่มีคดีพิพาททางกฎหมายใดๆ ที่คดียังไม่สิ้นสุด
ที่จะมีผลกระทบด้านลบต่อบริษัทหรือบริษัทย่อยเป็นจำนวน สูงกว่าร้อยละ 5 ของส่วนของผู้ถือหุ้น ณ
วันที่ 31 ธันวาคม 2556

6. ข้อมูลทั่วไปและข้อมูลสำคัญอื่น

ชื่อย่อ SYMC (จดทะเบียนในตลาดหลักทรัพย์แห่งประเทศไทย)

ชื่อบริษัท บริษัท ซิมโฟนี่ คอมมูนิเคชั่น จำกัด (มหาชน)

ชื่อภาษาอังกฤษ Symphony Communication Public Company Limited

ประกอบธุรกิจ ผู้ให้บริการวงจรสื่อสารความเร็วสูง

ที่ตั้งสำนักงานใหญ่ 123 ซันทาวเวอร์ส อาคารบี ชั้น 35-37 ถนนวิภาวดีรังสิต แขวงจอมพล

เขตจตุจักร กรุงเทพมหานคร 10900

ที่ตั้งคลังสินค้า 65/1 ถนนพหลโยธิน อำเภอคลองหลวง จังหวัดปทุมธานี 12120

ที่ตั้งสำนักงานสาขาและศูนย์บริการ

1)  สำนักงานสาขาภาคตะวันออก อมตะนคร

  เลขที่ 700/640 หมู่ที่ 7 ตำบลดอนหัวฬ่อ อำเภอเมืองชลบุรี จังหวัดชลบุรี 20000

2)  ศูนย์บริการสาขากบินทร์บุรี

  เลขที่ 103 หมู่ที่ 16 ตำบลเมืองเก่า อำเภอกบินทร์บุรี จังหวัดปราจีนบุรี 25240

3)  ศูนย์บริการสาขาหาดใหญ่

  เลขที่ 1173 หมู่ที่ 3 ถนนเลี่ยงเมือง (สายเอเซีย) ตำบลควนลัง อำเภอหาดใหญ่

  จังหวัดสงขลา 90110

4)  ศูนย์บริการสาขาแหลมฉบัง

  เลขที่ 31/73 หมู่ที่ 9 ตำบลทุ่งสุขลา อำเภอศรีราชา จังหวัดชลบุรี 20230

5)  ศูนย์บริการสาขานครราชสีมา

  เลขที่ 19/47 ตำบลลำปรุ 2 ตำบลในเมือง อำเภอเมืองนครราชสีมา จังหวัดนครราชสีมา
  30000

6)  ศูนย์บริการสาขาภูเก็ต

  เลขที่ 46/125 หมู่ที่ 6 ตำบลรัษฎา อำเภอเมืองภูเก็ต จังหวัดภูเก็ต 83000

7)  ศูนย์บริการสาขาขอนแก่น

  เลขที่ 108/138 หมู่ที่ 14 ตำบลในเมือง อำเภอเมืองขอนแก่น จังหวัดขอนแก่น 40000

8)  ศูนย์บริการสาขาพิษณุโลก

  เลขที่ 362/5 หมู่ที่ 3 ตำบลอรัญญิก อำเภอเมืองพิษณุโลก จังหวัดพิษณุโลก 65000

9)  ศูนย์บริการสาขาเชียงใหม่

  เลขที่ 39/7 ถนนทิพยเนตร ตำบลหายยา อำเภอเมืองเชียงใหม่ จังหวัดเชียงใหม่ 50000

10) ศูนย์บริการสาขาราชบุรี

  เลขที่ 154/327 ถนน ศรีสุริยวงศ์ ตำบลหน้าเมือง อำเภอเมืองราชบุรี

  จังหวัดราชบุรี 70000

11) ศูนย์บริการสาขาพระนครศรีอยุธยา

  เลขที่ 89/5-6 หมู่ 3 ตำบลคลองสวนพลู อำเภอพระนครศรีอยุธยา

  จังหวัดพระนครศรีอยุธยา 13000

12) ศูนย์บริการสาขาประจวบคีรีขันธ์

  เลขที่ 208 ถนนประจวบศิริ ตำบลประจวบคีรีขันธ์ อำเภอเมืองประจวบคีรีขันธ์

  จังหวัดประจวบคีรีขันธ์ 77000

13) ศูนย์บริการสาขาแม่สอด

  เลขที่ 1086/3 หมู่ที่ 1 ตำบลท่าสายลวด อำเภอแม่สอด จังหวัดตาก 63110

14) ศูนย์บริการสาขาสุราษฎร์ธานี

  เลขที่ 96/4 ถนนราษฎร์บำรุง ตำบลตลาด อำเภอเมืองสุราษฎร์ธานี จังหวัดสุราษฎร์ธานี
  84000

15) ศูนย์บริการสาขาอุบลราชธานี

  เลขที่ 48/10 หมู่ 23 ตำบลขามใหญ่ อำเภอเมืองอุบลราชธานี จังหวัดอุบลราชธานี 34000

16) ศูนย์บริการสาขาหนองคาย

  เลขที่ 149/3 หมู่ 4 ตำบลมีชัย อำเภอเมือง จังหวัดหนองคาย 43000

เลขทะเบียนบริษัท 0107553000107

Home Page www.symphony.net.th

โทรศัพท์ 02-101-1111

โทรสาร 02-101-1133

ทุนจดทะเบียน 306,000,000 บาท

หุ้นที่ออกและเรียกชำระ

เต็มมูลค่าแล้ว 300,000,000 หุ้น มูลค่าหุ้นละ 1 บาท

จำนวนหุ้นที่มีสิทธิออกเสียง หุ้นสามัญ จำนวน 300,000,000 หุ้น

รอบระยะเวลาบัญชี 1 มกราคม – 31 ธันวาคม

ข้อมูลบริษัทย่อย

บริษัท ไดมอนด์ ไลน์ เซอร์วิสเซส จำกัด ประกอบกิจการบริการติดตั้ง ซ่อมบำรุง
และดูแลรักษาโครงข่ายสายตอนนอกและอุปกรณ์โทรคมนาคม รวมทั้งการร่วมลงทุนกับบริษัทอื่น
ด้วยทุนจดทะเบียน 5,000,000 บาท โดยบริษัทถือหุ้นร้อยละ 99.99 ตั้งอยู่ที่ 123 ซันทาวเวอร์ส
อาคารบี ชั้น 37 ถนนวิภาวดีรังสิต แขวงจอมพล เขตจตุจักร กรุงเทพมหานคร 10900

ข้อมูลของบุคคลอ้างอิง

นายทะเบียนหลักทรัพย์ บริษัท ศูนย์รับฝากหลักทรัพย์ (ประเทศไทย) จำกัด

62 อาคารตลาดหลักทรัพย์แห่งประเทศไทย

ถนนรัชดาภิเษก เขตคลองเตย กรุงเทพฯ 10110

โทรศัพท์ : 02-229-2800 โทรสาร : 02-654-5427

Website: http://www.tsd.co.th

ผู้สอบบัญชี บริษัท สำนักงาน เอินส์ท แอนด์ ยัง จำกัด

193/136-137 ชั้น 33 อาคารเลครัชดา ถนนรัชดาภิเษกตัดใหม่ กรุงเทพมหานคร 10110

โทรศัพท์ 02-264 0777 และ 02-661-9190

โทรสาร 02-264 0789-90 และ 02-661-9192